UMNO kurang waras, macam budak-budak

Mahkamah Persekutuan pada 23 Ogos lalu mengekalkan sabitan dan hukuman penjara 12 tahun serta denda RM210 juta ke atas bekas Perdana Menteri merangkap bekas Presiden UMNO, Datuk Seri Najib Tun Razak dalam kes penyelewengan dana RM42 juta milik SRC International Sdn. Bhd.

Keesokan harinya, terus Setiausaha Agung UMNO, Datuk Seri Ahmad Maslan menyiarkan di media sosial beliau, jemputan menghadiri Taklimat Khas Presiden UMNO Tentang Isu Semasa

Terkini di Dewan Merdeka, Pusat Dagangan Dunia (WTC) pada pukul 2 petang, hari Sabtu, 27 Ogos, kepada semua ahli jawatankuasa UMNO bahagian dan pimpinan parti yang ingin hadir.

Serentak itu, berlegar di media sosial pendedahan mengenai gerakan mahu memalukan Perdana Menteri, Datuk Seri Ismail Sabri Yaakob di hadapan ribuan perwakilan bahagian dan pimpinan parti UMNO dalam majlis taklimat khas tersebut.

Serentak itu juga, tentatif majlis taklimat khas tersebut turut beredar, antara lain membabitkan Penasihat Khas kepada Perdana Menteri (Agama), Datuk Seri Jamil Khir Baharom yang membaca doa dan Penasihat Khas kepada Perdana Menteri (Undang-Undang dan Hak Asasi Manusia), Datuk Seri Azalina Othman Said yang mengulas mengenai keputusan penghakiman ke atas Najib.

Selainnya ialah ucapan alu-aluan oleh Ahmad; ucapan dua peguam bela Najib, iaitu Tan Sri Shafee Abdullah dan Datuk Zaid Ibrahim; serta ucapan dua anak Najib, iaitu Mohd. Nizar dan Nooryana Najwa; sebelum diakhiri dengan taklimat khas Presiden UMNO, Datuk Seri Dr. Ahmad Zahid Hamidi dan diakhiri lagu Teman Sejati.

Tokoh yang mula-mula membangkitkan sentimen dan emosi hadirin adalah Zaid yang menyebut betapa Mahkamah Persekutuan tidak membenarkan beliau membawa bukti baharu mengenai Hakim Datuk Mohd. Nazlan Mohd. Ghazali yang dikatakan tidak sepatutnya menghakimi kes Najib

Disebut oleh Zaid: “Kalau anak Tun Razak tidak dapat proses perundangan yang adil, apakah kita marhaen Malaysia ini dapat?” diikuti oleh tuduhan, “Kepincangan dalam pentadbiran undang-undang negara kita telah terlalu berat untuk kita seorang UMNO.”

Ahmad turut menaikkan suhu dengan berulang kali menanyakan kepada hadirin, “Adil atau tidak?” yang dijawab oleh hadirin, “Tidak” sebelum suhu dipanaskan lagi oleh Azalina.

Azalina antara lain mempersoalkan keputusan Mahkamah Persekutuan tidak membenarkan penangguhan kes dengan menyebut, “Takkanlah takut sangat?”, “Agaknya dia tak nak orang tahu cerita sebenar” dan “Mesti masukkan (Najib ke penjara) hari ini juga.”

Disebutkan juga oleh Azalina bahawa dalam kes-kes jenayah, ada apa-apa bukti yang boleh dilihat menggoyangkan keputusan itu dibawa masuk dibenarkan.

Turut disentuh oleh Azalina mengenai kuasa besar Peguam Negara serta kenyataan, “Siapa jadi Perdana Menteri, dia mesti jadikan Peguam Negara orang dia” dan “Kalau kita tengok sejarah mana-mana negara demokrasi, Peguam Negara akan ditukar mengikut suara kepimpinan negara tersebut.”

Kenyataan Azalina ini pula dipuji oleh Ahmad Zahid yang menyifatkan beliau sebagai seorang wanita besi yang ucapannya dikatakan menambahkan lagi keyakinan serta membakar semangat untuk terus berjuang bagi memastikan keadilan dan sistem perundangan negara tidak dirobek oleh tangan-tangan yang menjadikannya sebagai papan catur.

Kurang cerdik

Dalam taklimat khas beliau juga, Ahmad Zahid mendakwa UMNO terkilan kerana apa yang Najib mohon, iaitu ruang dan sedikit masa untuk mengemukakan bukti baharu, ditolak oleh Mahkamah Persekutuan. Ini menyebabkan beliau bertanya, “Apakah salah jika rakyat mula membuat pelbagai andaian serta mempertikaikan proses pendakwaan yang sebegini tidak adil?”

Sebenarnya, isu pengemukaan bukti baharu tidak patut dibangkitkan lagi.

Ini kerana Mahkamah Persekutuan pada 16 Mac lalu menolak permohonan peguam Najib untuk memasukkan bukti baharu membabitkan dakwaan bahawa bekas Gabenor Bank Negara, Tan Sri Dr. Zeti Akhtar Aziz dan keluarganya bersekongkol dalam rancangan jahat ahli perniagaan kontroversi yang diburu pihak berkuasa, Jho Low terhadap diri beliau.

Mahkamah Persekutuan pada 16 Ogos juga menolak permohonan peguam Najib untuk memasukkan bukti baharu bagi mewujudkan keraguan terhadap hakim bicara, iaitu Mohd Nazlan kerana kesemua usul dikemukakan didapati tidak relevan dengan pertuduhan asal ke atas Najib.

Pemimpin UMNO sepatutnya bertindak lebih waras dengan tidak mempersoalkan secara terbuka keputusan Mahkamah Persekutuan kerana ia akan merisikokan mereka untuk didakwa atas kesalahan menghina mahkamah berikutan scandalising the court. Ingatlah, sebelum ini sebuah portal berita pernah menerima nasib sebegini.

Gesaan menukar Ketua Hakim Negara atau/dan Peguam Negara yang didakwa dilantik oleh lawan juga boleh memberi masalah kepada imej UMNO dalam Pilihan Raya Umum Ke-15 (PRU-15) kerana terdapat peruntukan yang ketat mengenainya dalam sistem perundangan negara.

Mencadangkan ditukar semata-mata kerana mereka membuat keputusan yang tidak memihak kepada pemimpin parti adalah satu tindakan kurang cerdik yang boleh memaparkan kegelojohan untuk menguasai semua cabang pemerintahan dengan mengetepikan doktrin pengasingan kuasa.

Pilihan yang lebih baik sepatutnya ialah dengan menasihatkan dan membantu peguam Najib membuat permohonan semakan di bawah Peraturan 137 Peraturan-Peraturan Mahkamah Persekutuan 1995 bagi mengkaji semula dan mengetepikan keputusan yang dibuat oleh panel Mahkamah Persekutuan ini kepada panel lain.

Sejarah akan menyaksikan bahawa tindakan ‘mempersoalkan’ Perdana Menteri yang menghormati doktrin pengasingan kuasa di dalam majlis yang dihadiri mereka yang ‘diatur’ adalah tindakan kebudak-budakan dan pada akhirnya pemimpin yang cuba dimalukan inilah yang akan menjadi penyelamat kepada UMNO dalam PRU15 nanti. – UTUSAN

Dr Suharmile Rosli
Pemerhati politik bebas

Artikel ini pertama kali disiarkan dalam Utusan pada 29 Ogos 2022.


Kumpulan peguam bidas siasat himpunan solidariti Muhyiddin

Kumpulan hak asasi Lawyers for Liberty (LFL) membidas pihak berkuasa berhubung siasatan yang dijalankan ke atas perhimpunan untuk menunjukkan sokongan kepada pengerusi Perikatan Nasional (PN), Tan Sri Muhyiddin Yassin baru-baru ini.

Menurut LFL, tindakan itu mendedahkan bahawa pemimpin kerajaan selama ini hanya bersikap “retorik” semata-mata bagi menghalalkan perhimpunan aman.

“Siasatan polis adalah menindas, tidak perlu dan tidak sesuai dengan mana-mana kerajaan atau pemimpin yang mendakwa sebagai ‘reformis’.

“Perhimpunan di SPRM berlangsung secara aman,” kata Pengarah LFL, Zaid Malek, menurut laporan MalaysiaNow.

“Pakatan Harapan, yang kini menjadi tulang belakang dalam Kerajaan Persekutuan, selama ini secara konsisten menyokong hak kebebasan kepada rakyat untuk berhimpun tanpa gangguan polis. Adakah itu semua retorik semata-mata?,” katanya.

Zaid sehubungan itu menggesa agar semua siasatan polis dihentikan serta-merta, sambil menambah Perdana Menteri Datuk Seri Anwar Ibrahim mesti mengisytiharkan secara terbuka bahawa tiada “tindakan lanjutan terhadap mana-mana perhimpunan aman atau perhimpunan pada masa depan”.

Polis sebelum ini dilaporkan akan memanggil pemimpin politik dan mereka yang terlibat menganjurkan perhimpunan di luar ibu pejabat SPRM di Putrajaya, ketika Muhyiddin disoal siasat selama lebih lapan jam sehari sebelum beliau didakwa atas tuduhan rasuah, Jumaat lalu.

LFL berkata perhimpunan dibenarkan mengikut Perkara 10(1)(b) Perlembagaan Persekutuan kepada semua rakyat Malaysia “tanpa mengira kumpulan politik”.

“Perhimpunan awam boleh diadakan secara mendadak sebagai tindak balas segera kepada sesuatu acara, sama seperti yang berlaku dalam kes perhimpunan bagi menyokong Muhyiddin Yassin di ibu pejabat SPRM,” katanya, sambil menambah bahawa Akta Perhimpunan Aman 2012 (APA) yang berkuat kuasa semasa pentadbiran Barisan Nasional adalah bercanggah dengan perlembagaan.

“Ini adalah pendirian yang sentiasa diambil oleh PH sewaktu menjadi pembangkang. PH menegaskan bahawa ia adalah hak asasi yang dilindungi di bawah Perlembagaan kita yang tidak boleh disekat oleh APA.

“Adalah ini jelas sikap kepura-puraan dan ‘double standard’ bagi kerajaan pimpinan PH untuk mengetuai tindakan keras terhadap perhimpunan awam secara aman yang diadakan oleh pembangkang sekarang.”

Sudahkah polis siasat penyokong Najib berhimpun 19 Januari lalu?


Rakyat Arab Saudi lawat 13 negara ‘panas Covid’ berdepan hukuman

Dalam rangka mengekang penularan Covid-19 dengan pelbagai varian baharu, Arab Saudi memberi amaran akan menyenaraihitamkan rakyatnya yang melawat negara-negara dalam ‘senarai merah’ negara itu.

Agensi berita Arab Saudi, SPA, melaporkan rakyat negara itu yang melanggar larangan berkenaan tidak akan dibenar keluar negara dalam tempoh selama tiga tahun.

“Melawat negara yang disenaraikan itu adalah pelanggaran yang nyata terhadap perintah sekatan pergerakan Covid-19 yang telah dikemas kini.

“Mereka yang melanggar larangan perjalanan akan dipertanggungjawabkan dan dikenakan hukuman berat, termasuk larangan perjalanan ke luar negara selama tiga tahun,” lapor SPA yang memetik sumber Kementerian Dalam Negeri Arab Saudi hari ini.

Negara yang diletakkan dalam senarai merah Arab Saudi ialah Afghanistan, Argentina, Brazil, Mesir, Ethiopia, India, Indonesia, Lubnan, Pakistan, Afrika Selatan, Turki, Vietnam dan Emiriah Arab Bersatu (UAE).

Pihak berkuasa kesihatan Arab Saudi memaklumkan 1,334 jangkitan baharu Covid-19 dilaporkan semalam, menjadikan keseluruhan kumulatif sebanyak 522,100 kes sejak permulaan pandemik.

Negara itu juga merekodkan 8,200 kematian akibat Covid-19.

Sejak permulaan kempen vaksinasi dilancarkan hingga kini, kira-kira 50 peratus daripada 30 juta penduduk Arab Saudi sudah menerima sekurang-kurangnya satu dos suntikan vaksin Covid-19.

Pada Mei lalu, pemerintah Arab Saudi membuka semula perjalanan antarabangsa kepada rakyatnya yang sudah melengkapkan dua dos vaksin, setelah ditutup pada Mac 2020. – Agensi


Zahid tak mahu lepas jawatan

Datuk Seri Ahmad Zahid Hamidi membayangkan beliau tidak akan meletak jawatan sebagai Presiden UMNO sebaliknya akan terus memimpin parti itu.

Sambil menyifatkan jawatan Presiden UMNO itu bukan nikmat hidup baginya, beliau berkata ia adalah amanah yang akan digalasnya demi menjaga kepentingan agama, bangsa dan negara.

“Memelihara kemaslahatan parti, jutaan ahlinya dan seluruh rakyat tanpa prejudis.

“Insya-Allah Presiden UMNO akan tetap memimpin dengan penuh tawaduk dan kesabaran,” katanya dalam kenyataan di Facebook beliau.

Sebelum ini, beberapa pemimpin kanan UMNO mendesak Zahid berundur atau mengadakan pemilihan parti pada Jun ini. Tempoh memegang jawatan yang hakiki bagi UMNO tamat pada 30 Jun ini.

Zahid sebelum ini menjadi perhatian akar umbi UMNO, susulan tular audio mirip suara beliau sedang berbual mesra mengenai strategi politik dengan Presiden PKR, Datuk Seri Anwar Ibrahim.

Dalam audio itu, Anwar dikatakan menghubungi dan memuji ucapan dasar Zahid pada Perhimpunan Agung UMNO (PAU) 2020 27 dan 28 Mac lalu.

Perbualan itu menyebabkan beberapa pemimpin kanan UMNO dan akar umbi mula hilang kepercayaan terhadap beliau yang dianggap sedang mengadakan pakatan sulit dengan PKR, apatah lagi selepas Zahid dikatakan menandatangani surat sokongan terhadap Anwar untuk dipersembahkan kepada Yang di-Pertuan Agong.

Penularan video itu kemudian dikaitkan pula dengan penggantungan bekas Timbalan Ketua UMNO Bahagian Putrajaya, Datuk Tun Faisal Ismail Aziz selama enam tahun kerana dituduh memfitnah Zahid.

Tun Faisal yang menafikan tuduhan itu mencabar Zahid bersumpah berhubung dua perkara iaitu klip audio berkenaan dan surat sokongan kepada Anwar. Bagaimanapun Zahid tidak menyahut cabaran itu.

11 orang boleh sahkan kesahihan surat Zahid, Najib


Ibu bapa lengkapi dua suntikan sahaja boleh rentas negeri jumpa anak

Hanya ibu bapa yang melengkapkan dua dos suntikan vaksin Covid-19 diberi kelonggaran untuk merentas negeri berjumpa anak-anak di bawah usia 18 tahun.

Menteri Kanan Luar Negeri Datuk Seri Hishammuddin Hussein menjelaskan tiada kelonggaran diberikan kepada individu berusia 18 tahun yang lengkap menerima dua dos vaksin untuk merentas negeri bertemu ibu bapa.

Katanya ini kerana ia akan membabitkan jumlah yang ramai dan dibimbangi boleh melonjakkan kes Covid-19 di seluruh negara.

“Perkara itu diputuskan selepas penilaian risiko jangkitan semasa pada peringkat awal pemberian kelonggaran yang diumumkan,” katanya dalam kenyataan hari ii.

Setakat ini, beliau berkata, hanya ibu bapa yang sudah menerima vaksinasi lengkap, dibenarkan merentas negeri untuk berjumpa anak berusia 18 tahun ke bawah, berkuat kuasa esok.

Menurut data Jawatankuasa Khas Jaminan Akses Bekalan Vaksin Covid-19 (JKJAV), lebih 8.77 juta individu di seluruh negara telah melengkapkan dua dos suntikan vaksin masing-masing.

Sementara itu beliau berkata, kerajaan juga sedang menimbang untuk memberi kelonggaran bagi aktiviti berisiko rendah kepada penduduk di negeri yang berada di bawah Fasa Satu Pelan Pemulihan Negara (PPN).

Hishammuddin berkata langkah itu bagi memastikan keperluan kesihatan mental rakyat terjaga.

“Meskipun kita masih berada dalam Fasa Satu, berkaitan isu kesihatan mental kita boleh mempertimbang beberapa aktiviti yang selamat seperti pergi ke taman dan pasar-pasar malam yang terbuka, semua ini kita sedang pertimbang kelonggaran,” katanya.

Bagaimanapun, beliau berkata perkara itu belum dapat diumumkan buat masa ini kerana memerlukan pandangan pakar kesihatan.


Empat nelayan Indonesia ceroboh perairan Malaysia hilang selepas bot karam

Empat nelayan Indonesia hilang manakala seorang berjaya diselamatkan oleh nelayan tempatan selepas bot yang dinaiki lima warga asing itu dipercayai karam dalam kejadian semalam.

Pengarah Agensi Penguatkuasaan Maritim Malaysia (Maritim) Pulau Pinang Kapten Maritim Abd Razak Mohamed berkata pihaknya menerima maklumat berhubung insiden itu kira-kira pukul 12.25 tengah hari semalam dan terus mengaktifkan Operasi Mencari dan Menyelamat (Carilamat) bagi mengesan empat nelayan tersebut, lapor Bernama.

“Kami menerima maklumat daripada pemilik sebuah bot nelayan tempatan yang memaklumkan bahawa mereka menemui seorang lelaki terapung di kedudukan lebih kurang 7.5 batu nautika dari barat Sungai Kongsi, Balik Pulau dekat sini pada 12.25 tengah hari semalam.

“Sebaik menerima maklumat itu, bot Kilat 26 Maritim Malaysia diatur gerak ke lokasi untuk mengambil mangsa iaitu seorang lelaki Indonesia di perairan Gertak Sanggul seterusnya melakukan pencarian awal bagi mengesan rakan-rakannya yang masih hilang,” katanya dalam kenyataan di sini hari ini.

Katanya hasil pemeriksaan dan temu bual awal ke atas lelaki warga Indonesia dikenali sebagai Aswin, 43, itu, mangsa memaklumkan bahawa dia dan empat lagi nelayan berusia 30 hingga 55 tahun telah keluar menangkap ikan di laut dari Tanjung Balai Asahan, Indonesia dan berada di laut hampir lima hari sebelum bot mereka bocor dan karam.

Bagaimanapun, Abd Razak berkata lelaki itu tidak dapat mengenal pasti lokasi tempat bot tersebut karam kerana mangsa dihanyutkan ombak sebelum ditemukan nelayan tempatan di sini.

“Menurut mangsa lagi, dia dan rakan-rakannya sempat memakai jaket keselamatan sebelum masing-masing hanyut terpisah antara satu sama lain dalam keadaan laut yang bergelora dan angin kencang.

“Lelaki itu berada di dalam keadaan baik dan sihat sekarang ini, setakat ini tiada dokumen perjalanan diri ditemui bersamanya,” katanya.

Menurutnya operasi pencarian yang masuk hari kedua hari ini sedang giat dijalankan membabitkan keluasan 42 batu nautika persegi dengan aset Maritim.

“Setakat ini lokasi bot nelayan yang disyaki karam itu tidak dapat dikenal pasti dan dipercayai berada di tengah laut.

“Orang awam yang mempunyai maklumat boleh menyalurkan segera ke Pusat Operasi Maritim Negeri Pulau Pinang di talian 04-2626146 atau talian kecemasan MERS 999,” katanya.


Kematian Sri Ram: Perbicaraan kes Najib, 1MDB ditangguh hari ini, esok

Pasukan pendakwaan bagi perbicaraan 1Malaysia Development Berhad (1MDB) melibatkan bekas Perdana Menteri Datuk Seri Najib Razak memohon perbicaraan itu ditangguhkan hari ini (30 Januari 2023) dan esok.

Timbalan Pendakwa Raya Ahmad Akram Gharib pagi ini memaklumkan Mahkamah Tinggi bahawa walaupun hari ini dijadualkan untuk meneruskan perbicaraan itu, mereka meminta penangguhan.

“Memandangkan kematian mengejut Datuk Seri Gopal Sri Ram semalam, Yang Arif, kami dengan rendah hati memohon untuk membenarkan penangguhan prosiding hari ini atas dasar pasukan pendakwaan perlu berbincang bagi tujuan penyusunan semula pelbagai tugasan.

“Untuk hari ini, kami memohon penangguhan atas dasar itu. Dan esok, telah ditetapkan waktu pagi hingga 1 tengah hari bagi bukan keluarga memberi penghormatan terakhir. Kami dimaklumkan rombongan akan bertolak pada jam 2 petang untuk pembakaran mayat yang akan diadakan di Nirvana Shah Alam.

“Kami semua, pasukan pendakwaan, memohon kebenaran Yang Arif untuk mengosongkan perbicaraan ini esok bagi membolehkan kami berada di sana untuk kedua-dua majlis.

“Datuk Seri Gopal Sri Ram adalah ketua pasukan kami sekiranya Yang Arif membenarkannya,” katanya.

Peguam utama pembelaan Najib Tan Sri Muhammad Shafee Abdullah berkata beliau sama sekali tidak mempunyai bantahan berhubung peristiwa mengejut itu dan mengucapkan takziah kepada pasukan pendakwaan.

Hakim Datuk Collin Lawrence Sequerah kemudian membenarkan permohonan pihak pendakwaan dan berkata perbicaraan akan disambung pagi Khamis ini dengan pemeriksaan balas diteruskan terhadap saksi pendakwaan ke-41 dan bekas pengurus perhubungan AmBank Joanna Yu.

Perbicaraan 1MDB Najib berhubung penyelewengan RM2.28 bilion dana 1MDB pada mulanya dijadualkan didengar hari ini, esok, Khamis dan Jumaat untuk minggu ini.

Petang semalam, Sri Ram – yang merupakan ketua pendakwa raya bagi perbicaraan 1MDB – meninggal dunia pada usia 79 tahun di sebuah hospital swasta di Kuala Lumpur, berikutan jangkitan paru-paru.

Selain perbicaraan 1MDB, Sri Ram juga merupakan pendakwa utama bagi perbicaraan Najib berhubung dakwaan mengganggu laporan ketua audit negara pada 2016 mengenai 1MDB.

Sri Ram juga merupakan pendakwa utama bagi perbicaraan isteri Najib, Datin Seri Rosmah Mansor berhubung pemintaan dan penerimaan berjuta-juta ringgit sebagai rasuah bagi pertukaran untuk membantu mendapatkan kontrak RM1.25 bilion, dan perbicaraan pengubahan wang haram Rosmah yang berasingan melibatkan lebih RM7 juta.


Kalah teruk PRU-15 dijangka warnai PAU 2022 hari ini hingga Sabtu

Perhimpunan Agung UMNO (PAU) 2022 yang membuka tirainya jam 8 pagi ini (11 Januari 2023) dan berakhir Sabtu, dijangka dipenuhi dengan perbahasan dan gesaan supaya beberapa jawatan tertinggi parti, termasuk presiden dan timbalan presiden, dipertandingkan pada pemilihan akan datang.

Isu-isu berhubung kekalahan teruk UMNO pada Pilihan Raya Umum Ke-15 (PRU-15) yang diadakan pada 19 November tahun lalu, juga bakal mewarnai perbahasan, selain perwakilan akan meminta pertanggungjawaban oleh kepimpinan tertinggi dan sayap-sayapnya.

Dihadiri 5,523 perwakilan dari seluruh negara, juga dijangka mendengar luahan hati akar umbi yang berasa ditipu oleh pemimpin atasan berhubung kerjasama dengan Pakatan Harapan (PH), setelah PAU khas sebelum ini meluluskan resolusi ‘No Anwar, No DAP’.

Ketika kempen PRU-15 lalu, kepimpinan UMNO, khususnya Majlis Tertinggi (MT) dan Presidennya Datuk Seri Ahmad Zahid Hamidi sering menafikan UMNO akan bekerjasama dengan PH, termasuk DAP, jika gagal membentuk kerajaan.

Bagaimanapun, keputusan itu berbeza apabila Zahid dan Timbalan Presiden Datuk Seri Mohamad Hasan membawa UMNO – yang menang 26 kerusi Parlimen – bekerjasama dengan DAP dalam PH membentuk Kerajaan Persekutuan.

Perhimpunan kali ini juga bakal mencatatkan sejarah tersendiri apabila penganjurannya sedikit berbeza daripada sebelumnya apabila Taklimat Presiden diadakan kembali.

Setiausaha Agung UMNO, Datuk Seri Ahmad Maslan berkata, Taklimat Presiden tertutup itu akan dihadiri oleh lebih 2,000 perwakilan dan pimpinan di Dewan Merdeka.

“Itu kelainan pertama kerana sudah lama tidak diadakan Taklimat Presiden sebelum ini, jadi Majlis Tertinggi meminta saya menguruskannya dan segala jemputan telah kita buat selepas selesai mesyuarat Majlis Tertinggi (MT) UMNO baru-baru ini,” katanya seperti dipetik dalam UMNO Online.

Sebelum ini, Taklimat Khas Presiden telah diadakan sejurus bekas Presiden UMNO yang juga bekas Perdana Menteri Datuk Seri Najib Razak dihantar menjalani hukuman 12 tahun di Penjara Kajang setelah Mahkamah Persekutuan menolak rayuan terakhirnya berhubung kes SRC International.

Ahmad Maslan juga memaklumkan Perhimpunan Agung Khas juga memberikan signifikannya tersendiri pada penganjuran kali ini apabila bakal meminda dua usul Perlembagaan UMNO.

“Satu lagi atur cara penting dalam perhimpunan kali ini ialah Perhimpunan Agung Khas UMNO bagi meminda Perlembagaan yang pertama untuk memasukkan daripada ketua-ketua penerangan bahagian, Wanita, Pemuda dan Puteri sebagai perwakilan secara automatik.

“Ia juga menyelaraskan dengan Akta Lompat Parti apabila seseorang itu melompat ke parti lain maka tergugur keahliannya,” katanya.

Sementara itu, perwakilan juga dijangka mendesak supaya kepimpinan tiga sayap utama UMNO – Wanita, Pemuda dan Puteri – ditukar dan dipertanggungjawabkan ke atas kekalahan teruk parti pada PRU-15 lalu.

Pemuda diketuai Datuk Asyraf Wajdi Dusuki dan Puteri oleh Datuk Zahida Zarikh Khan – yang masing-masing kalah di Parlimen Gerik dan Padang Besar iaitu kubu kuat UMNO – dikatakan gagal menarik anak muda untuk menyokong parti itu.

Sebaliknya gelombang anak muda beralih kepada gabungan Perikatan Nasional (PN) yang terdiri daripada Bersatu, PAS dan Gerakan, sehingga banyak kubu kuat UMNO tumbang, termasuk kejayaan PN merampas Perlis.

Asyraf Wajdi dan Zahida dikatakan tidak boleh ‘cuci tangan’ di atas rekod buruk yang menyaksikan kerusi Parlimen UMNO tinggal 26 kerusi berbanding 41 selepas PRU-14.

Asyraf Wajdi mungkin tidak mempertahankan jawatan Ketua Pemuda kerana sudah berusia 46 tahun, begitu juga Zahida berumur 43 tahun, tetapi mereka berhak untuk tidak menawarkan diri bertanding mana-mana jawatan dalam parti.

Pengunduran mereka secara tidak langsung akan membuka peluang dan laluan kepada kehadiran muka-muka baharu untuk bertanding dan menduduki jawatan itu sekali gus berupaya memberi nafas baharu kepada parti dalam menghadapi PRU-16 sejajar dengan rancangan peremajaan UMNO.

Seperti mana kata tokoh Veteran UMNO, Tan Sri Muhammad Muhd. Taib, bukan sahaja ahli-ahli UMNO, malah rakyat sendiri akan meninggalkan parti itu jika gagal membawa nafas baharu setelah kekalahan besar ketika PRU-15.

Veteran UMNO, Tan Sri Shahrir Samad juga berharap jawatan presiden dan timbalan presiden serta semua jawatan lain dipertandingkan dalam pemilihan parti tahun depan sebagai satu respons kepada ‘kekalahan’ BN dalam PRU-15.


Noorainee dahului senarai penerima anugerah tertinggi Sabah

Isteri bekas Perdana Menteri, Tan Sri Muhyiddin Yassin, Puan Sri Noorainee Abdul Rahman mendahului senarai penerima darjah kebesaran tertinggi Sabah – Seri Panglima Darjah Kinabalu (SPDK) yang membawa gelaran Datuk Seri Panglima – sempena sambutan Ulang Tahun Yang Dipertua Negeri Sabah (TYT) ke-68.

Turut menerima darjah sama hari ini ialah Timbalan Ketua Menteri Datuk Seri Bung Moktar Radin dan lima yang lain, termasuk Ketua Setiausaha Negara, Tan Seri Mohd Zuki Ali; Panglima Tentera Darat Tan Sri Zamrose Mohd Zain; dan Ahli Parlimen Beaufort Datuk Azizah Mohd Dun.

Bekas pemain badminton nombor satu negara Datuk Lee Chong Wei adalah antara 10 individu yang menerima anugerah Jaksa Pendamai (JP). Seorang lagi adalah Menteri Pelancongan, Kebudayaan dan Alam Sekitar Datuk Jafry Ariffin.

Sementara itu, Timbalan Menteri Dalam Negeri, Jonathan Yassin, Menteri Pembangunan Masyarakat dan Kesejahteraan Rakyat Ir Shahelmey Yahya tersenarai antara 66 penerima Panglima Gemilang Darjah Kinabalu (PGDK) yang membawa gelaran ‘Datuk’.

Turut tersenarai sebagai penerima PGDK ialah Datuk Bandar Kota Kinabalu Noorliza Ag Alip; Pengarah Suruhanjaya Pencegahan Rasuah Malaysia (SPRM) Sabah, Karunanithy a/l Y Subbiah; Pengarah Kesihatan Negeri Sabah Dr Rose Nani Mudin; Pengarah Jabatan Siasatan Jenayah Narkotik Bukit Aman, Datuk Razarudin Husain; dan Pengarah Jabatan Pengurusan Bukit Aman, Datuk Zaini Jass.

Penerima lain yang berada dalam senarai PGDK termasuk Setiausaha Persekutuan Negeri Sabah Datuk Dr Zulkapli Mohamed; Pengarah Jabatan Kerja Raya Ali Ahmad Hamid; dan Pengarah Jabatan Tanah dan Ukur, Bernard Liew Chau Min.

Seramai , 95 orang yang berada dalam senarai penerima Ahli Setia Darjah Kinabalu (ASDK) termasuk Timbalan Menteri Kerja Raya Datuk Arthur Kurup; Ahli Dewan Undangan Negeri (ADUN) Tanjung Batu Andi Muhammad Suryady Bandy; dan ADUN Pintasan Fairuz Renddan.

Sementara itu, 233 penerima anugerah Ahli Darjah Kinabalu (ADK) manakala, Bintang Setia Kinabalu (BSK) diberikan kepada 346 penerima dan 400 penerima Bintang Kinabalu (BK) dan 142 Pingat Perkhidmatan Terpuji (PPT).


Covid-19: Lebih 16 juta penduduk Malaysia telah lengkap divaksin

Lebih 36.74 juta dos vaksin telah diberikan kepada penduduk Malaysia sejak Program Imunisasi Covid-19 Kebangsaan (PICK) dilancarkan Februari lalu hingga semalam, menurut data Jawatankuasa Khas Jaminan Akses Bekalan Vaksin Covid-19 (JKJAV).

Data berkenaan juga menunjukkan dalam tempoh itu 68.8 peratus atau 16,107,712 individu populasi dewasa Malaysia telah melengkapkan suntikan masing-masing sama ada membabitkan vaksin dua dos atau vaksin dos tunggal.

JKJAV juga memaklumkan 88.3 peratus atau 20,677,827 individu populasi dewasa telah menerima sekurang-kurangnya satu dos vaksin Covid-19 dalam tempoh itu.

Sebanyak 97.1 peratus atau 5,987,464 daripada populasi dewasa di Lembah Klang – merangkumi Selangor, Kuala Lumpur dan Putrajaya – telah melengkapkan suntikan masing-masing.

Tujuh negeri – Terengganu, Johor, Pahang, Perak, Kedah, kelantan dan Sabah – masih berada di bawah paras 60 peratus lengkap divaksin seperti ditetapkan, apabila mencatatkan antara 45.2 peratus dan 58.9 peratus.

Semalam sahaja, sebanyak 313,751 dos vaksin telah diberikan di seluruh negara mambabitkan 132,640 dos pertama dan 181,111 dos kedua.


Bangkok hargai peranan Malaysia dalam rundingan damai Selatan Thai

Dengan kemajuan ketara yang dicapai sejak akhir-akhir ini, Thailand mengucapkan terima kasih kepada Malaysia atas peranannya sebagai fasilitator kepada rundingan damai dalam menamatkan konflik di selatan Thailand sejak berpuluh dekad.

Timbalan Perdana Menterinya Prawit Wongsuwan menyampaikan perkara itu kepada bekas Ketua Polis Negara Tan Sri Abdul Rahim Mohd Noor, ketika sesi mesyuarat di Bangkok pada Jumaat, lapor Bernama.

Abdul Rahim telah bertindak sebagai fasilitator dalam rundingan itu.

Dalam satu kenyataan, Panel Dialog Keamanan bagi Wilayah Sempadan Selatan Thailand (PEDP) memaklumkan Prawit turut menzahirkan rasa terima kasih dan penghargaan kepada Abdul Rahim susulan peranan pentingnya dalam membawa ke hadapan rundingan damai itu.

“Rundingan (antara kerajaan Thailand dan Barisan Revolusi Nasional – BRN) telah menyaksikan kemajuan ketara serta mencapai satu titik perubahan penting yang membawa harapan dalam menamatkan keganasan di wilayah sempadan selatan Thailand,” menurut kenyataan itu.

Terdahulu, Abdul Rahim telah mengadakan kunjungan hormat ke atas Prawit pada Jumaat. Turut hadir Jeneral Wanlop Rugsanaoh yang mengetuai PEDP.

Pertemuan terbaharu antara kerajaan Thailand dan BRN, kumpulan bersenjata paling berpengaruh di selatan Thailand, telah menyaksikan kemajuan yang ketara apabila kedua-dua pihak bersetuju mengenai “Inisiatif Ramadan Damai” yang berlangsung dari 3 April hingga 14 Mei.

Tempoh itu bertepatan dengan awal Ramadan hingga hari ke-10 Aidilfitri bagi mewujudkan persekitaran yang kondusif untuk keamanan.

Sebelum ini, media melaporkan hanya satu insiden serangan bom berlaku pada 15 April, di mana seorang orang awam terbunuh dan tiga pegawai polis cedera di daerah Sai Buri, Pattani.

Sementara itu, Prawit mengulangi bahawa kerajaan Thailand komited untuk mencari penyelesaian aman dan berkekalan bagi menamatkan konflik yang berpanjangan itu menerusi perbincangan dan rundingan dengan semua pihak berkepentingan.

Abdul Rahim turut memuji kerajaan memenuhi komitmennya untuk menyelesaikan konflik di selatan Thailand.

“Kejayaan Inisiatif Ramadan Damai membuktikan kerajaan Thailand kekal teguh untuk menjamin keamanan berpanjangan di wilayah selatan,” katanya.

Rundingan antara kerajaan Thailand dan BRN memberi harapan baharu dalam menamatkan keganasan di Pattani, Yala, Narathiwat dan Songkhla – wilayah yang majoriti penduduknya beragama Islam.

Keganasan tanpa henti di selatan Thailand tercetus sejak 2004 di empat wilayah iaitu Pattani, Yala, Narathiwat dan Songkla, meragut 7,000 nyawa setakat ini.


Berkempen langgar peraturan, SPR tegur jentera PH dalam PRK

Jentera Pakatan Harapan (PH) ditegur Suruhanjaya Pilihan Raya (SPR) selepas melanggar peraturan pilihan raya dengan membuka kaunter bergerak bagi berkempen di tapak Pasar Malam Taman Sutera, Johor Bahru.

Menurut laporan media, petugas SPR yang bertanggungjawab memantau perjalanan kempen di kawasan berkenaan meminta jentera PH menutup kaunter berkenaan kerana tempoh masa yang sudah ditetapkan semasa berkempen.

“Jika berdasarkan permit dikeluarkan polis, jentera PH hanya dibenarkan untuk berkempen di sini bermula pukul 7.30 malam, waktu ini (5.30 petang) adalah waktu jentera Perikatan Nasional (PN).

“Perbezaan waktu yang diberikan itu bertujuan untuk memastikan tiada sebarang perselisihan berlaku antara jentera kedua-dua pihak, PH dan juga PN,” katanya dipetik laporan Utusan Malaysia.

Sehubungan itu, bekas Ahli Dewan Undangan Negeri (ADUN) Perling, Cheo Yee How meminta jentera PH menutup sementara kaunter berkenaan bagi mematuhi peraturan tersebut.

Untuk rekod, dua Pilihan Raya Kecil (PRK) sedang berlangsung di Johor ketika ini, iaitu di Parlimen Pulai dan Dewan Undangan Negeri (DUN) Simpang Jeram.


Bapa tertidur anak setahun dan 2 tahun merayau di jalan

Gara-gara seorang bapa tertidur nyenyak, dua anak perempuannya masing-masing berusia setahun dan tiga tahun keluar rumah pada waktu malam dan berkeliaran tanpa pengawasan di sekitar Kampung Melayu Kulai di Kulai, semalam.

Bagaimanapun, kedua-duanya bernasib baik kerana orang awam yang melalui kawasan itu terserempak dengan mereka sedang berjalan sebelum menghubungi pihak polis.

Ketua Polis Daerah Kulai Superintendan Tok Beng Yeow berkata keberadaan dua kanak-kanak tempatan itu yang dikesan berkeliaran pada jam 11.50 malam hasil maklumat orang awam sebelum polis bergegas ke lokasi berkenaan.

“Anggota polis yang menjalankan tugas rondaan cegah jenayah telah dimaklumkan oleh orang ramai yang terjumpa dua kanak-kanak prempuan berbangsa Melayu lingkungan umur satu tahun dan tiga tahun berkeliaran di Kampung Melayu Kulai tanpa pengawasan.

“Anggota polis kemudian ke lokasi kejadian dan berjumpa kanak-kanak tersebut bersama dengan orang awam yang memberikan maklumat,” katanya dalam kenyataan hari ini.

Beliau berkata pemeriksaan fizikal dilakukan ke atas kanak-kanak berkenaan dan didapati tiada sebarang kecederaan yang disyaki akibat penderaan atau trauma.

Tok berkata susulan itu polis dan orang awam bertindak mencari dan mengesan ibu bapa serta penjaga kanak-kanak berkenaan.

“Lebih kurang 30 minit kemudian datang seorang lelaki Melayu mengaku bapa kepada kanak-kanak perempuan tersebut. Dokumentasi dijalankan dan didapati lelaki itu adalah bapa dan penjaga yang sah kepada kanak-kanak berkenaan,” katanya.

Beliau berkata, lelaki berkenaan telah mengaku cuai menjaga anak-anaknya ketika isterinya bekerja syif malam.

Susulan itu katanya, polis memberi amaran keras kepada lelaki terbabit dan berterima kasih kepada orang awam kerana bertindak pantas menyalurkan maklumat kepada polis.

Terdahulu, tular di media sosial rakaman video yang menunjukkan dua kanak-kanak terbabit ditemukan pihak polis dan orang awam di tepi jalan.


Zahid sakit pula, perbicaraan petang ini disambung esok

Perbicaraan kes rasuah Presiden UMNO Datuk Seri Ahmad Zahid Hamidi tidak diteruskan petang ini, kerana dia tidak sihat dan perlu mendapatkan rawatan perubatan di hospital.

Sejurus selepas jam 2.30 petang ketika perbicaraan dijadual disambung semula di Mahkamah Tinggi Kuala Lumpur, peguam Zahid, Hisyam Teh Poh Teik membuat permohonan untuk meneruskan perbicaraan esok.

“Kami diarah memaklumkan bahawa tertuduh tidak sihat. Dia ingin mendapatkan rawatan perubatan di Hospital Avisena.

“Malah temujanji sudah dibuat dan kita beri aku janji untuk mengemukakan sijil sakit esok,” katanya menurut laporan MalayMail.

Ketua pendakwa raya Datuk Raja Rozela Raja Toran kemudian berkata beliau menyerahkan kepada Mahkamah Tinggi untuk membuat keputusan.

Hakim Mahkamah Tinggi Datuk Collin Lawrence Sequerah kemudian membenarkan perbicaraan disambung semula pagi esok.

Hari ini adalah hari kesembilan Presiden UMNO itu memberi keterangan membela diri.

Pada 24 Januari lalu, bekas Timbalan Perdana Menteri itu diperintahkan oleh Mahkamah Tinggi untuk menjawab semua 47 pertuduhan pecah amanah, rasuah dan pengubahan wang haram membabitkan dana puluhan juta ringgit milik Yayasan Akalbudi.

Hakim Sequerah memerintahkan Zahid, membela diri atas pertuduhan tersebut setelah mendapati pendakwaan berjaya membuktikan kes prima facie terhadap Pengerusi Barisan Nasional dan Presiden UMNO itu.

Bagi 12 pertuduhan pecah amanah, Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Presiden UMNO itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


PAS dukacita langkah Zahid arah MP UMNO tarik diri daripada kerajaan PN

Tindakan Presiden UMNO, Datuk Seri Ahmad Zahid Hamidi yang mengarahkan Ahli Parlimen UMNO menarik diri daripada kerajaan Perikatan Nasional (PN) amat mendukacitakan, kata PAS.

Timbalan Presidennya, Datuk Seri Tuan Ibrahim Tuan Man menyifatkan keputusan tersebut sebagai satu pengkhianatan terhadap perjanjian dalam Piagam Muafakat Nasional yang dipersetujui kedua-dua parti sebelum ini.

“Tindakan itu juga tidak selari dengan semangat penyatuan ummah seperti termaktub di dalam Piagam Muafakat Nasional.

“Ia secara tidak langsung akan menggugat perancangan Pelan Pemulihan Negara (PPN) dan usaha menangani penularan wabak Covid-19 serta usaha membantu rakyat yang terjejas teruk kini,” katanya dalam satu kenyataan.

Tuan Ibrahim juga berkata PAS kekal dengan pendirian untuk mempertahankan kesatuan politik Islam dan Melayu dengan menegaskan asas penubuhan Muafakat Nasional perlu dikembalikan.

Walau bagaimanapun, PAS kekal dengan asas penubuhan Muafakat Nasional yang bermatlamatkan kesatuan ummah serta membina kekuatan politik Melayu Islam perlu terus dipertahankan demi kestabilan politik, keharmonian kaum dan kesejahteraan negara,” katanya lagi.

Terdahulu UMNO menerusi kenyataan Zahid mengisytiharkan bahawa parti itu menarik semula sokongan terhadap PN dan Perdana Menteri Tan Sri Muhyiddin Yassin.

Bagaimanapun Muhyiddin dalam kenyataannya semalam mendakwa masih mempunyai majoriti sokongan dan akan dibuktikan keabsahan dalam sidang Dewan Rakyat pada September depan.


Elisabeth Borne dilantik PM baharu Perancis ganti Macron

Presiden Emmanuel Macron pada Isnin melantik Elisabeth Borne sebagai Perdana Menteri baharu Perancis, lapor Xinhua.

Borne, 61, merupakan bekas Menteri Pengangkutan, Ekologi dan Buruh, lapor Bernama.

Beliau adalah wanita kedua menyandang jawatan itu selepas Edith Cresson (1991-1992) di bawah Presiden Francois Mitterrand.

Borne menggantikan Jean Castex, yang mengetuai barisan kabinet Perancis pada Julai 2020 tetapi meletak jawatan lebih awal pada Isnin.

Pertukaran kerajaan telah dijangka sejak 24 April, apabila Macron memenangi pilihan raya presiden menentang pemimpin sayap kanan Marine Le Pen.

Penggal lima tahun kedua Macron secara rasmi bermula pada Sabtu.

Borne menyokong Macron dalam pilihan raya presiden 2017 dan kemudian menyertai parti La Republique en Marche.


Ramai sambut Najib sebab nak tengok muka perompak dengan dekat

Orang ramai mungkin mahu melihat wajah seorang perompak dengan dekat menyebabkan Datuk Seri Najib Razak sering mendapat sambutan ketika turun berkempen pada Pilihan Raya Negeri (PRN) Johor.

Pengerusi Perikatan Nasional (PN), Tan Sri Muhyiddin Yassin berkata ia suatu perkara yang biasa apabila Najib sering dikerumuni orang ramai kerana mereka mahu melihat sendiri seorang perompak yang sudah dijatuhkan hukuman kerana mencuri duit rakyat puluhan juta.

“Biasalah orang yang datang itu mereka tengok muka siapa (pemimpin itu) ada yang suka datang ada yang tak suka pun datang, mereka nak tengok betul ke dia (Najib) ini ‘perompak’, betul ke dia (Najib) ini yang telah dijatuhkan hukuman di mahkamah.

“Jangan kita andaikan kerana ramai datang itu mereka suka (Najib), mereka mungkin nak tengok muka sebenar adakah ini orangnya yang telah dijatuhkan hukuman penjara 12 tahun, denda RM210 juta yang terbabit dalam kes SRC International Sdn Bhd (SRC).

“Orang ini juga telah berulang alik naik ke mahkamah, kes belum selesai, orang ini juga yang disabitkan apa yang dilakukan di mahkamah di Amerika Syarikat dan sedang dibicarakan,” katanya semasa sidang media selepas menghadiri majlis ikrar Aku Janji menentang rasuah semua 56 calon PN dalam PRN Johor.

Sebelum ini Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC.

Mengulas tindakan Ahli Parlimen pembangkang Tony Pua yang mahu Najib dirujuk kepada Jawatankuasa Hak dan Keistimewaan Parlimen kerana mengelirukan Dewan Rakyat semasa membahaskan Titah Diraja semalam, Muhyiddin berkata itu adalah hak wakil rakyat tersebut.

“Itu hak wakil rakyat bawa ke Parlimen ini kepentingan umum, sama ada Speaker terima atau tidak itu hak Speaker, tapi kenyataan dibuat (Najib) satu kenyataan mengelirukan, jadi sebagai wakil rakyat ada hak untuk bangkit perkara itu di Parlimen,” katanya.

Semalam Najib berkata tiada satu sen pun dana awam digunakan oleh kerajaan untuk membayar balik jumlah hutang pokok 1Malaysia Development Berhad (1MDB) kerana pelbagai entiti, termasuk Goldman Sachs Group Inc, firma audit KPMG dan Deloitte, Ambank dan Jabatan Kehakiman (DOJ) AS telah memulangkan dana 1MDB, berjumlah RM23 bilion kepada Malaysia.


MOH Singapura sahkan kesan dua kes positif Omicron

Dua pengembara dari Afrika Selatan yang transit di Singapura sebelum meneruskan penerbangan ke Australia disahkan positif varian Omicron Covid-19, menurut Kementerian Kesihatan Singapura (MOH).

Menurut laporan Bernama, MOH republik itu berkata Kementerian Kesihatan New South Wales (NSW) mengesahkan bahawa kedua-dua pengembara yang tiba di Sydney dari selatan Afrika dengan penerbangan Singapore Airlines SQ211 pada 28 Nov disahkan positif bagi varian baharu itu.

Kementerian berkata pengembara itu berlepas dari Johannesburg pada 27 Nov melalui Singapore Airlines SQ481 dan tiba di Lapangan Terbang Changi pada hari yang sama untuk penerbangan transit mereka.

“Saringan Covid-19 yang dibuat sebelum mereka berlepas di Afrika Selatan pada 27 Nov adalah negatif,” katanya dalam kemas kini harian mengenai Covid-19 lewat malam tadi.

MOH berkata kebanyakan pengembara kekal di kawasan transit di Lapangan Terbang Changi sehingga berlepas ke Sydney pada 28 Nov, dan tidak memasuki Singapura atau melawat kawasan lain di Lapangan Terbang Changi.

“Enam daripada tujuh penumpang daripada penerbangan itu yang berada di Singapura pada masa ini melaksanakan Notis Duduk Rumah (SHN) 10 hari di kemudahan khas dan akan membuat ujian PCR. Seorang lagi adalah kontak rapat dengan individu yang dijangkiti dalam penerbangan dan sedang dikuarantin,” kata kementerian itu.

Pengesanan kontak sedang dijalankan ke atas kakitangan lapangan terbang yang mungkin menjadi kontak sementara kes itu, kata MOH.


SpaceX bawa empat angkasawan selamat mendarat

Empat angkasawan yang berada di Stesen Angkasa Antarabangsa (ISS) selamat mendarat di bumi menggunakan kapsul SpaceX, menurut siaran langsung Pentadbiran Aeronautik dan Angkasa Lepas Amerika Syarikat (NASA).

Kapal angkasa dengan jolokan Dragon itu mendarat di Teluk Mexico di luar pantai Florida pada jam 10.33 malam tadi menggunakan empat payung besar, sekali gus mengakhiri misi Crew-2.

Pengimejan video terma inframerah masa nyata merakamkan kelibat kapsul yang bergaris-garis seperti meteor melalui langit malam di Teluk beberapa minit sebelum mendarat.

Didorong oleh satu penyalaan terakhir pendorong roket, kapsul itu memasuki semula atmosfera pada kira-kira 17,000 batu sejam (27,359ksj) untuk terjun bebas ke arah lautan, di mana komunikasi kru hilang selama beberapa minit.

Sebuah bot mengambil kapsul itu dan angkasawan di atas kapal dibawa ke darat menggunakan helikopter.

Dua angkasawan NASA dalam penerbangan itu – juruterbang Megan McArthur, 50, dan komander misi Shane Kimbrough, 54 – adalah yang pertama keluar dari kapsul berkenaan. Mereka diikuti oleh rakan kru Jepun, Akihiko Hoshide, 52, dan rakan pakar misi Thomas Pesquet, 43, seorang jurutera Perancis dari Agensi Angkasa Eropah.

Sejak 24 April lalu, mereka menjalankan beratus-ratus eksperimen selain membantu menarik taraf panel solar stesen berkenaan.

Menurut NASA, kapsul Crew Dragon yang digelar Endeavour berlepas dari ISS pada jam 2.05 petang.

Endeavour kemudian berputar sekitar ISS selama kira-kira sejam setengah bagi merakamkan gambar, menjadi misi pertama kapsul itu sejak kapal angkasa Soyuz Russia melakukan gerakan serupa pada tahun 2018.

Kapsul Dragon mempunyai tingkap bulat kecil di bahagian atas hadapannya membolehkan angkasawan menghalakan kamera bagi merakamkan permukaan planet.

Ia turut mampu merekodkan perubahan planet disebabkan aktiviti manusia dan kejadian semula jadi, serta kajian cacing untuk memahami perubahan kesihatan manusia di angkasa.

Kelewatan pendaratan Crew-2 disebabkan angin kencang tetapi disifatkan NASA sebagai ‘isu kecil’ namun melewatkan misi seterusnya, iaitu Crew-3 yang akan dilancarkan pada Rabu.

Misi itu akan disertai tiga angkasawan iaitu dua warga Russia dan seorang Amerika.

SpaceX mula mengangkut angkasawan ke ISS pada tahun 2020, sekali gus menamatkan sembilan tahun pergantungan Amerika Syarikat (AS) terhadap roket Russia berikutan tamatnya program Space Shuttle.


Kerajaan tak tegas dalam tangani Islamofobia, NGO gesa ambil tindakan diplomatik

Walaupun sudah mengkritik tindakan Islamofobia yang berlaku di Sweden, namun ia masih tidak memadai dan perlu lebih banyak tekanan diberikan.

Sebuah pertubuhan bukan kerajaan (NGO), Pertubuhan-Pertubuhan Pembela Islam (PEMBELA) mendesak supaya Perdana Menteri Datuk Seri Anwar Ibrahim mengambil tindakan diplomatik yang lebih keras terhadap Sweden dan tidak sekadar hanya mengeluarkan kenyataan sahaja.

“PEMBELA yang mewakili gabungan lebih daripada 50 NGO Islam membangkitkan bantahantegas terhadap tindakan membakar kitab suci al Quran oleh ahli politik Haluan Kanan, Rasmus Paludan dan sikap ‘double standard’ kerajaan Sweden dalam mengekang tindakan-tindakan Islamofobia.

“Kami ingin menyaran agar Kerajaan Malaysia untuk mengambil langkah yang lebih tegas dengan tekanan-tekanan diplomatik yang wajar agar kerajaan Sweden mengambil tindakan serius terhadap golongan ekstrimis yang mengundang suasana tegang dan kebencian antara agama,” kata Pengerusinya, Mahmud Hishamuddin dalam satu kenyataan di Facebook.

Kumpulan itu juga menggesa supaya umat Islam untuk turun bagi menyatakan bantahan pada esok di kedutaan Sweden.

“Justeru, kami akan menggerakkan ahli-ahli kami untuk bersolidariti dengan NGO-NGO Islam lain dalam menyampaikan memorandum bantahan kepada kedutaan Sweden pada Jumaat ini, 27 Januari
2023.

“Kami juga menggesa seluruh umat Islam untuk bersama dalam usaha ini supaya keadilan dalam menegakkan prinsip-prinsip asas hak asasi manusia tidak dicemari dengan elemen-elemen tindakan ‘double standard’ dan kebencian melampau seperti yang berlaku di Sweden ini dibiarkan oleh pihak pemerintah,” katanya.

Esok, PAS menganjurkan himpunan solidariti anjuran Dewan Ulama PAS Pusat bagi membantah penghinaan terhadap agama Islam oleh seorang pemimpin politik Sweden, baru-baru ini.

Sabtu lalu pemimpin parti politik sayap kanan Denmark Hard Line, Rasmus Paludan menyertai bantahan di hadapan Kedutaan Turkiye di Stockholm, membakar al-Quran dengan pemetik api.

Dia bersama kira-kira 100 orang yang berhimpun itu berbuat demikian selepas Turkiye dilaporkan membantah keanggotaan penyertaan Sweden dalam Pertubuhan Perjanjian Atlantik Utara (NATO).


Jika gagal tunai janji, Anwar adalah PM paling teruk: SUARAM

Pertubuhan hak asasi manusia, Suara Rakyat Malaysia (SUARAM) menggesa supaya kerajaan campuran menunaikan janji reformasi yang diwar-warkan selama ini.

SUARAM menuntut supaya Datuk Seri Anwar Ibrahim sebagai ketua kerajaan campuran membuat pembaharuan sistem yang diperjuangkan selama ini dan jika gagal melaksanakannya, beliau akan dilihat sebagai Perdana Menteri paling teruk.

“Jadi, sebagai bekas mangsa, (dan dikenali sebagai) Bapa Reformasi, harapan itu (tinggi).

“… apa yang kita nak lihat antara menteri sebelum ini dan perdana menteri sekarang, saya nak kata Anwar adalah pilihan yang lebih baik berbanding PM sebelum ini, kerana agenda reformasi dan latar belakangnya.

“Tetapi dengan latar belakang itu, jika dia gagal melaksanakannya, dia akan menjadi perdana menteri yang paling teruk. Kerana perdana menteri sebelum ini tidak banyak memberikan janji dari segi reformasi dan semua itu,” kata Pengarah Eksekutifnya, Sevan Doraisamy yang dipetik laporan Malaysiakini.

NGO tersebut terdahulu melancarkan Laporan Hak Asasi Manusia Malaysia SUARAM 2022 hari ini.

Sevan juga berkata kerajaan lambat dalam memperkenalkan dasar berkaitan melindungi hak asasi manusia dan mempersoalkan tekad politik kerajaan untuk mengubah undang-undang zalim dan kuno di negara ini.

Jelasnya, mereka meletakkan harapan yang tinggi kepada Anwar, yang telah menjadi mangsa kezaliman polis dan mangsa penahanan tanpa bicara, untuk melakukan sesuatu sekarang ketia dia mempunyai kuasa.

Menurut Sevan, Anwar sepatutnya menjadi pemimpin yang boleh dicontohi dalam memperkenalkan reformasi ke dalam agenda negara terutama dari segi undang-undang yang tidak baik, penahanan tanpa bicara dan penyeksaan dalam tahanan.

Tambahnya, ramai daripada anggota kabinet ketika ini juga merupakan sebahagian daripada kumpulan pembela hak asasi semasa mereka menjadi pembangkang.

“Mesej terakhir yang kami dapat dalam media ialah reformasi itu masih belum berada dalam senarai undang-undang yang ingin dipinda oleh kerajaan,” tegasnya.

Antara undang-undang yang dirujuk oleh Sevan dan Suaram termasuk Akta Kesalahan Keselamatan (Langkah-Langkah Khas), Akta Pencegahan Jenayah, Akta Pencegahan Keganasan, dan Akta Dadah Berbahaya, yang masih mempunyai klausa yang memberikan kuasa untuk menahan suspek dalam tempoh yang panjang tanpa perlu mendakwa mereka di mahkamah.


Tiada masalah untuk pemuda sokong DAP dalam PRN, kata Naib Pemuda UMNO

Tiada masalah bagi pemuda untuk memberi sokongan kepada parti komponen Pakatan Harapan (PH) termasuk DAP, kata Mohd Hairi Mad Shah.

Naib Ketua Pemuda UMNO, itu berkata senario politik negara sudah berubah tidak seperti dahulu lagi kerana golongan anak muda sudah celik politik dan boleh menerima untuk menyokong DAP pada Pilihan Raya Negeri (PRN) nanti.

“Untuk orang muda, saya rasa tiada masalah (undi calon DAP). Ini kerana negara sedang berdepan hala tuju dan dunia baharu dalam politik tempatan, ini adalah satu dinamik baharu.

“Undi memang rahsia, tetapi saya harap anak muda dapat lihat momentum kerajaan hari ini untuk memacu negara ke arah lebih baik. Jadi, biarlah mereka mengundi calon yang tujuannya untuk mengukuhkan Kerajaan Perpaduan.

“Sentimen yang dimainkan generasi terdahulu seperti Melayu rasis, Cina rasis itu sudah hilang selepas kita bekerjasama. Kini, masing-masing dilihat memahami satu sama lain, isu kecil tidak perlu diperbesarkan,” katanya dipetik laporan BH.

Mohd Hairi berkata kepada media selepas menyempurnakan Jelajah Sektor Perkhidmatan serta Peralatan Minyak dan Gas (OGSE) Johor 2023 di Pusat Konvensyen Antarabangsa Persada hari ini.

Terdahulu, Mohd Hairi, yang juga Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia Johor, diminta mengulas kenyataan Ahli Majlis Tertinggi (MT) UMNO, Datuk Seri Ahmad Maslan, yang menggesa penyokong parti itu mengundi calon DAP pada PRN.

Mohd Hairi berkata, parti pembangkang juga tidak perlu menjadikan isu terbabit sebagai isu politik.


PMX perlekeh Dr Mahathir pun hilang deposit buat ramalan

Datuk Seri Dr Anwar Ibrahim memperlekeh ramalan bekas perdana menteri (PM), Tun Dr Mahathir Mohamad yang membuat ramalan Pakatan Harapan (PH) akan tewas di lima negeri pada Pilihan Raya Negeri (PRN) 12 Ogos ini.

Anwar tidak yakin dengan ramalan dibuat Dr Mahathir yang pernah menjadi PM dua kali sebelum ini berhubung peluang Perikatan Nasional (PN) memenangi lima negeri, malah menyindirnya yang kalah hilang deposit sebelum ini di Parlimen Langkawi.

“Dia rasa mereka (PN) akan menang 5-1. Itu jangkaan dia. Masa dia bertanding di Langkawi dulu (Pilihan Raya Umum Ke-15), dia kata boleh menang besar.

“Tapi bila keluar keputusan, dia hilang deposit. Sekarang dia kata mereka akan menang 5-1. Belajarlah dari pengalaman, bila dia kata menang besar, dia hilang deposit.

“Insya-Allah, kejutan akan berlaku dalam PRN kali ini,” katanya dipetik laporan BH hari ini.

Untuk rekod, Anwar terpaksa menunggu selama 25 tahun lebih untuk menjadi PM Ke-10 dengan sokongan UMNO dan anak muridnya, Datuk Seri Ahmad Zahid Hamidi yang mempunyai 47 kes mahkamah.

Malah, Anwar yang sebelum ini berkata tidak akan menjadi penjilat perasuah juga melantik Zahid sebagai Timbalan Perdana Menteri, langkah dilihat untuk memastikan tidak menarik sokongan seperti dilakukan sebelum ini.

Untuk rekod, Zahid juga memenangi kerusi Parlimen Bagan Datuk hanya dengan 300 majoriti lebih sahaja pada Pilihan Raya Umum Ke-15 (PRU-15).

Dr Mahathir ketika berucap pada Perhimpunan Hari Perniagaan Sosial Ke-13 di Kedah pada Jumaat lalu dilaporkan berkata, PN mempunyai potensi baik untuk mengekalkan kuasa di Kelantan, Terengganu, Kedah dan merampas Selangor serta Negeri Sembilan, namun tidak dapat menembusi Pulau Pinang.

Katanya, ini berdasarkan perubahan sentimen yang diperlihat daripada kalangan pengundi yang lanjut usia, khususnya orang Melayu di luar bandar.


Warga kerja SPRM sokong kepemimpinan Azam Baki

Warga kerja Suruhanjaya Pencegahan Rasuah Malaysia (SPRM) hari ini menyatakan pendirian menyokong kepimpinan Ketua Pesuruhjaya agensi itu, Tan Sri Azam Baki.

Perkara itu dinyatakan dalam kenyataan bersama yang dikeluarkan oleh Timbalan Ketua Pesuruhjaya (Operasi) Datuk Seri Ahmad Khusairi Yahaya, Timbalan Ketua Pesuruhjaya (Pencegahan) Datuk Seri Norazlan Mohd Razali dan Timbalan Ketua Pesuruhjaya (Pengurusan dan Profesionalisme) Datuk Junipah Wandi.

“Kami mewakili seluruh warga SPRM menyatakan pendirian kami menyokong kepimpinan Ketua Pesuruhjaya Tan Sri Azam Baki.

“Warga SPRM tetap bersatu hati dalam mempertahankan institusi Ketua Pesuruhjaya dan SPRM demi kelangsungan pencegahan rasuah di negara tercinta,” katanya, lapor Bernama.

Pada masa sama, ketiga-tiga pengurusan tertinggi SPRM dalam kenyataan hari ini turut menggesa semua pihak menghentikan kemelut tersebut dan membiarkan proses undang-undang berjalan secara adil, telus dan saksama.

“Kami berpendirian bahawa tohmahan dan serangan yang dibuat adalah bermotifkan politik dendam bagi menjatuhkan imej dan kredibiliti SPRM,” menurut kenyataan itu.

Semalam, seorang Penolong Kanan Pesuruhjaya Suruhanjaya Pencegahan Rasuah Malaysia (SPRM), Mohan Munusamy memaklumkan tidak menjadi satu kesalahan jika seseorang pegawai penguat kuasa kanan memiliki saham.

Memetik laporan media beliau berkata dalam pengetahuan beliau undang-undang Malaysia juga tidak sama sekali melarang pegawai kanan menjadi pengarah mana-mana syarikat.

“Saya sedia maklum bahawa adalah tidak menjadi satu kesalahan jika seseorang pegawai penguatkuasa kanan memiliki saham atau menjadi pengarah mana-mana syarikat dan perkara ini tidak sama sekali dilarang oleh undang-undang di Malaysia,” katanya. Berita berkaitan

Azam dalam kenyataan ringkas semalam, yakin beliau tidak melakukan sebarang jenayah dalam isu pemilikan saham oleh adiknya tetapi menggunakan nama beliau.

Malah beliau juga bersedia sekiranya kes itu dirujuk kepada Lembaga Penasihat Pencegahan Rasuah (LPPR) kerana tiada sebarang fakta disembunyikannya.

Sebelum ini tular di media sosial mengenai dakwaan Azam memiliki kepentingan dan pemilikan saham dalam beberapa syarikat dan pada Rabu lepas, Azam dalam sidang media menafikan tuduhan mempunyai kawalan ke atas banyak syarikat termasuk syarikat konglomerat, serta menyifatkannya sebagai tohmahan yang berniat jahat.

Azam berkata saham-saham itu dibeli melalui pasaran terbuka oleh adiknya yang menggunakan pembiayaannya dan saham-saham syarikat yang dibeli oleh adiknya itu juga tiada kaitan dengan siasatan oleh SPRM.

Pengerusi LPPR Tan Sri Abu Zahar Ujang menyatakan LPPR, satu daripada lima badan pemantau bebas SPRM, mendapati tiada sebarang perlakuan jenayah atau percanggahan kepentingan membabitkan Azam dalam urus niaga saham pada 2015.


Tanya agenda Malaysia Madani, timbalan menteri jawab projek

Yang Dipertua Dewan Negara Tan Sri Dr Rais Yatim menegur seorang timbalan menteri kerajaan Pakatan Harapan-Barisan Nasional (PH-BN) kerana tidak menjawab isu yang dibangkit senator dari Sarawak berkaitan Malaysia Madani.

Sebaliknya Timbalan Menteri di Jabatan Perdana Menteri (Sabah & Sarawak) Wilson Ugak Kumbong menjelaskan mengenai projek Kerajaan Persekutuan di Sarawak.

Dr Rais berkata, pada pandangannya Timbalan Menteri tidak menjawab soalan yang dibangkitkan berkaitan agenda Malaysia Madani di Sarawak.

“Pada pandangan saya Timbalan Menteri tidak menjawab soalan yang dibangkitkan, sebaliknya menjelaskan mengenai projek pembangunan.

“Apa pun terpulang kepada Timbalan Menteri, ini hanya padangan saya sahaja,” katanya mencelah ketika Ugak Kumbong memperincikan projek Kerajaan Pusat di Sarawak.

Sebelum itu Senator Datuk Dr Dominic Lau Hoe Chai menyifatkan tindak tanduk kerajaan sekarang tidak mencerminkan Malaysia Madani apabila pemimpin politik dilantik mengetuai syarikat berkaitan kerajaan (GLC) dan agensi kerajaan.

Ugak Kumbong berkata, pelantikan pemimpin politik mengetuai GLC berlaku sejak dahulu lagi termasuk era kerajaan BN, Pakatan Harapan (PH) dan Perikatan Nasional (PN).

Bagaimanapun bagi membantu Timbalan Menteri terbabit Senator Rita Sarimah Anak Patrcik Insol dari Sarawak memberitahu pelantikan tersebut tidak menjadi kesalahan selagi mereka ada kelayakan.

Menjelas lanjut Ugak Kumbong berkata, tidak menjadi kesalahan melantik pemimpin politik mempengerusi GLC sekiranya mereka mampu membantu meningkatkan keuntungan.

Untuk rekod, dalam tempoh hampir sebulan lalu, sekurang-kurangnya 11 lantikan politik telah dibuat oleh kerajaan PH-BN, dengan hampir separuh daripadanya adalah pemimpin UMNO yang mencetus tanya tanya adakah penglibatan kerajaan dalam ‘transaksi politik’ atau nepotisme.

Mereka yang dilantik sebelum ini ialah:


Selepas UMNO cadang nama Ismail Sabri sebagai PM, PKR mula panik

PKR menolak cadangan UMNO untuk menamakan Naib Presidennya, Datuk Seri Ismail Sabri Yaakob yang difahamkan sudah dipersetujui bakal dibawa sebagai calon Perdana Menteri (PM) yang baharu.

Penolakkan tersebut secara tidak langsung memberi isyarat PKR semakin panik selepas Datuk Seri Anwar Ibrahim dikatakan gagal menelefon anak muridnya, Datuk Seri Ahmad Zahid Hamidi susulan dakwaan terdapat kemungkinan ditipu dalam rundingan yang sedang berjalan ketika ini.

Pengarah Komunikasi PKR, Fahmi Fadzil berkata parti tersebut membuat pendirian menolak pencalonan Ismail Sabri dengan menyifatkan Timbalan Perdana Menteri tersebut sebagai sebahagian dalam kerajaan gagal semasa menguruskan krisis kesihatan dihadapi negara ketika ini.

“Oleh sedemikan, sesiapa yang menyokong Ahli Parlimen seperti Datuk Ismail Sabri bermakna juga menyokong kegagalan Perikatan Nasional,” katanya dalam satu kenyataan.

Ia sesuatu yang janggal apabila Fahmi mengeluarkan kenyataan sedemikian ia memandangkan blok pembangkang sememangnya diketahui tidak akan menyokong calon Perikatan Nasional (PN), bukankah mereka yakin Anwar sudah memiliki majoriti.

Terdahulu, pemimpin senior UMNO, Datuk Seri Nazri Aziz mengesahkan partinya menawarkan nama wakil parti mereka, Ismail Sabri sebagai calon PM kepada PAS dan Bersatu untuk dipersetujui bersama.

Terdahulu, Agenda Daily melaporkan UMNO sedang berunding dengan PAS dan Bersatu untuk menamakan calon daripada parti tersebut sebagai PM, ia bagi mengelakkan blok pembangkang kembali berkuasa di Putrajaya.

Ahli Parlimen (MP) Padang Rengas itu mengesahkan menandatangani surat akuan bagi menyokong Ismail Sabri untuk mengambil alih jawatan PM.

“Kita tunggu dan lihat, saya sudah tandatangan akuan bersumpah untuk Ismail Sabri.

“Saya akan sokong apa-apa sahaja yang diputuskan oleh Ismail untuk kami ahli-ahli parlimen melakukan langkah seterusnya,” katanya lapor portal.

Menurut sumber, rundingan yang diketuai dua pemimpin dalam kem UMNO yang berbeza tersebut bagi memastikan nama Ketua Pembangkang, Anwar dan DAP tidak kembali menerajui kerajaan pusat.

Perkembangan terkini ini mungkin berlaku selepas Zahid kini tidak lagi menyokong Anwar, ia juga dapat disahkan dengan sumpah yang didedahkan oleh Setiausaha Agung UMNO, Datuk Seri Ahmad Maslan.

Anwar juga kini terpaksa merayu sokongan daripada Warisan yang dipimpin Datuk Seri Shafie Apdal, ia menerusi kenyataan yang dikeluarkan oleh Setiausaha Agung DAP, Lim Guan Eng yang mengharapkan mereka dapat duduk di meja rundingan.


Varian Delta menular di Lembah Klang, orang ramai dinasihat bertenang

Pasukan Bertindak Khas Greater Klang Valley (GKV STF) memaklumkan penularan varian Delta dalam komuniti di sekitar Lembah Klang semakin meluas sekali gus menyumbang kepada peningkatan kes positif Covid-19.

Timbalan Ketua Pengarah Kesihatan (Kesihatan Awam), Datuk Dr Chong Chee Kheong bagaimanapun menasihatkan orang ramai supaya kekal bertenang kerana pelbagai usaha diteruskan oleh pasukan itu dalam menangani penularan wabak berkenaan.

Katanya pasukan bertindak khas itu bekerja keras bagi melaksanakan langkah-langkah yang perlu untuk membendung impak wabak Covid-19 bagi menyelamatkan nyawa penduduk.

“Peningkatan kes dan kematian Covid-19 menunjukkan betapa seriusnya keadaan sekarang dan ini amat membimbangkan. Malah, jangkitan Covid-19 kini telah menular dengan meluas dalam komuniti sehinggakan kapasiti hospital di Greater Klang Valley termasuklah unit rawatan rapi (ICU) telah mencecah tahap maksimum.

Beliau berkata ramai pihak yang mempersoalkan peningkatan itu sedangkan sebenarnya penularan wabak ini adalah jauh lebih besar berbanding jumlah kes positif yang dikesan setiap hari berpunca daripada individu yang tidak bergejala.

“Ramai individu yang tidak mengalami gejala atau pre-symptomatic tidak menyedari bahawa mereka telahpun dijangkiti dan boleh menyebarkan virus ini kepada orang lain. Perlu diingatkan bahawa keberkesanan vaksin mengambil masa dan keberkesanan adalah dua minggu selepas melengkapkan dos kedua.

“Jadi, vaksin ini memerlukan masa untuk bertindak balas dan melindungi individu tersebut. Malah, kemunculan varian Delta dalam komuniti yang mempunyai kadar jangkitan yang lebih tinggi turut menyumbang kepada peningkatan kes ini.

“Tambahan pula, berdasarkan data-data dari negara-negara yang merekodkan kadar vaksinasi yang tinggi, jangkitan virus ini masih boleh berlaku disebabkan oleh varian Delta walaupun terdapat pengurangan ketara pesakit yang masuk ke hospital dan pesakit yang bergejala teruk,” katanya dalam kenyataan hari ini.

Beliau berkata krisis Covid-19 sekarang ini adalah yang terburuk pernah dialami oleh komuniti dan perkhidmatan kesihatan Malaysia.

“Namun, kami masih belum berputus asa dan akan kekal tabah untuk melakukan apa yang terbaik yang kami mampu. Kami juga amat berterima kasih kerana memahami keterbatasan kami dan atas sokongan kuat yang diberikan kepada kami,” katanya.

Untuk itu katanya, GKV STF telah merangka beberapa langkah yang strategik bagi mengoptimumkan perkhidmatan perawatan, mengurangkan penularan virus dan menyediakan perkhidmatan sokongan kepada komuniti dan petugas kesihatan.

Ikuti kenyataan penuh Pasukan Bertindak Khas Greater Klang Valley dan langkah-langkah yang perlu orang ramai ambil di ruangan RENCANA Agenda Daily.


Armada Bersatu buat laporan polis terhadap Zahid

Armada Bersatu Malaysia menyifatkan kenyataan Presiden UMNO Datuk Seri Ahmad Zahid Hamidi pada Taklimat Khas Presiden, Sabtu lalu, berbaur hasutan dan mengancam keselamatan negara.

Sehubungan itu, Armada telah membuat satu laporan polis di Ibu Pejabat Polis Daerah Dang Wangi kerana berpendapat intipati ucapan itu dengan jelas menghasut rakyat.

Ketua Penerangan Armada Mohd Ashraf Mustaqim berkata Zahid dalam ucapannya telah menghina dan memfitnah institusi kehakiman negara, Jabatan Peguam Negara, Suruhanjaya Pencegahan Rasuah Malaysia (SPRM) dan Yang di-Pertuan Agong berikutan keputusan Mahkamah Persekutuan dalam kes melibatkan Datuk Seri Najib Razak.

“Ingin menanam kebencian, menanam prasangka supaya rakyat tidak mempercayai integriti institusi-institusi ini, sekali gus mengancam keselamatan negara.

“Zahid telah membuat fitnah terhadap sistem kehakiman negara yang kononnya telah dinodai oleh tangan-tangan ghaib, ia jelas telah menghasut rakyat dan merosakkan keyakinan rakyat terhadap sistem kehakiman negara,” katanya pada sidang media selepas membuat laporan polis itu.

Ashraf berkata ucapan itu juga cuba menyemarakkan api kemarahan ahli UMNO yang hadir pada taklimat itu untuk membenci institusi kehakiman negara.

“Zahid juga menfitnah mahkamah, kononnya sudah bersiap sedia untuk membebaskan Syed Saddiq dan Lim Guan Eng walaupun kesnya belum selesai dibicarakan.

“Sedangkan mahkamah kita bersifat bebas, terbukti sejak di bawah kerajaan Perikatan Nasional kepimpinan Tan Sri Muhyiddin Yassin, tiada satu campur tangan pun di dalam sistem kehakiman,” katanya.

Dalam Taklimat Khas Presiden UMNO pada Sabtu, ucapan-ucapan pemimpin UMNO antaranya Ahmad Zahid; Setiausaha Agung UMNO, Datuk Seri Ahmad Maslan dan Ahli Majlis Kerja Tertinggi UMNO, Datuk Seri Azalina Othman Said turut menyentuh berkaitan kes Najib itu.


Indonesia kesan kes pertama varian Omicron

Pihak berkuasa Indonesia hari ini mengesahkan mengesan kes pertama Covid-19 varian Omicron di negara itu oleh seorang petugas pembersihan di Hospital Wisma Atlet yang tidak mempunyai sejarah perjalanan ke luar negara.

Menteri Kesihatan Indonesia, Budi Gubadi Sadikin berkata tiada penularan dalam kalangan komuniti yang dikesan sehingga kini, tetapi terdapat lagi lima kes jangkitan yang disyaki melibatkan jangkitan Omicron.

“Dua daripada lima kes itu melibatkan warga Indonesia yang baru tiba dari Amerika Syarikat (AS) dan Britain, sementara tiga kes lagi membabitkan pengembara China yang kini sedang di kuarantin di Manado, Sulawesi Utara.

“Pihak berkuasa kesihatan republik Indonesia sedang menunggu keputusan ujian genom untuk memastikan jenis varian bagi kelima-lima kes jangkitan tersebut,” jelasnya.

Sebelum ini, varian Omicron pertama kali dikesan di Afrika Selatan dan Hong Kong pada bulan lalu sebelum mereka ke banyak negara dunia lain termasuk Malaysia, Singapura, Thailand dan Filipina.

Sementara itu, beberapa kajian awal turut mendapati vaksin Covid-19 sedia ada mungkin kurang berkesan untuk mencegah jangkitan dan penularan varian baharu itu, tetapi masih mampu mengurangkan kadar kematian.

Budi turut menggesa orang ramai supaya terus berwaspada dan sentiasa mematuhi peraturan protokol kesihatan yang ditetapkan.

Sehingga semalam, republik itu merekodkan 205 kes baharu menjadikan angka kumulatif kes jangkitan mencecah hampir 4.3 juta. – Agensi


Pemimpin pembangkang dikecam teruk dalam FB selepas himpunan haram

Warganet nyata berang dengan tindakan pemimpin blok pembangkang yang diketuai Ketua Pembangkang Datuk Seri Anwar mengadakan perhimpunan haram di Dataran Merdeka pagi tadi, tinjauan mendapati mereka dikecam secara berjemaah pengguna media sosial Facebook (FB) yang tidak berpuas hati dengan tindakan tersebut.

Presiden PKR paling teruk dihamburkan dengan cacian warganet yang membidasnya sebagai seorang gila kuasa dan tidak sensitif dengan rakyat yang sudah tertekan dengan krisis Covid-19 yang sedang dihadapi ketika ini.

“Kami sebagai rakyat minta semua ahli parlimen pembangkang letak jawatan. Sebab tidak ada satu pun masalah rakyat kamu bincang di Parlimen. Kamu asyik bergaduh nak tumbangkan kerajaan. Itu saja,” kata seorang pengguna yang menggunakan akaun Ryo Chan di ruang komen FB Anwar.

“Belum jadi kerajaan pun dah haru jadinya,” kata pengguna FB Shahrizan Abul Qassam juga di ruang komen FB Anwar.

Tinjauan mendapati hampir ribuan komen membanjiri FB Anwar dengan majoritinya membidas beliau sebagai tidak bertanggungjawab sehingga menyusahkan para petugas barisan hadapan.

Setiausaha Agung DAP, Lim Guan Eng juga tidak terlepas daripada menjadi mangsa makian warganet apabila dibelasah teruk dengan kritikan yang tidak berpuas hati dengan tindakan menyertai himpunan tersebut bersama Anwar.

“Kluster YB,” kata pengguna FB Chew Khur Fu Andrew di ruang komen FB Guan Eng.

“Dimana social distancing 1 meter?” kata pengguna FB Tmah Tim di ruang komen Guan Eng dan seorang lagi pengguna FB Rifqi Hadi pula berkata “Buang DAP dari Malaysia!!!”.

Sementara itu, bapa Guan Eng yang turut hadir semasa himpunan itu, Lim Kit Siang turut menerima tempias sama apabila dikecam dalam akaun FB miliknya.

“Opposition political leaders are all idiots, crazy about power, don’t think about the people’s problems, violate SOP orders .. you are indeed wretched,” kata Freds Jinggo di ruang komen Kit Siang.

“Jenaka paling besar hari ini adalah bila ahli-ahli parlimen berhimpun menjerit Daulat Tuanku Daulat Tuanku Sedangkan Tuanku titah jaga SOP dan jangan berkumpul. Bukankah melanggar titah itu lagi besar derhakanya kepada Tuanku? Perangai macam ni orang Terengganu panggil Atam Abi Ruk,” kata Joe Labi di ruang komen FB Kit Siang.

Bekas Perdana Menteri Tun Dr Mahathir Mohamad yang turut hadir dan berucap sepentas Anwar di Dataran Merdeka pagi tadi turut tidak terlepas daripada kritikan pengguna FB yang menghentamnya kerana terlalu pentingkan untuk merampas kuasa.

“Betul tu Tun M.. tapi amat mendukacitakan kerana pagi tadi Tun M dan ahli-ahli politik yang bijaksana.. sanggup buat perhimpunan ‘demi kuasa’ untuk ‘menguasai’… kasihanilah kepada frontliners yang terpaksa berhadapan dengan kes Covid 19 yang masih tinggi jumlahnya,” kata Ummi Shah di ruang komen FB Dr Mahathir.

Seorang pengguna FB Fatin Juhari pula melahirkan rasa kecewa dengan tindakan Dr Mahathir yang juga menyertai perhimpunan pagi tadi walaupun kes penularan Covid-19 masih tinggi dan tindakan tersebut menunjukkan tauladan yang tidak baik kepada rakyat sama sekali.

“Kenapa Tun cerita pasal vaksin plak sedangkan tadi Tun tak hirau pun pasal penjarakan sosial semua.. motif kita nak putuskan rantaian, tapi Tun tunjuk teladan yang tidak baik pada kami.. very disappointed dengan Tun,” kata Fatin di ruang komen FB Dr Mahathir.

Pagi tadi di Dataran Merdeka, Anwar menggepalai blok pembangkang berhimpun beramai-ramai dengan mengkritik kerajaan Perikatan Nasional selepas mereka tidak dibenarkan memasuki Parlimen.

Selain Anwar, antara pemimpin utama blok pembangkang yang lain hadir bersama adalah Presiden Amanah Mohamad Sabu, Presiden Warisan Datuk Seri Shafie Apdal dan Pengerusi Parti Pejuang, Dr Mahathir.

Dr Mahathir juga berucap semasa menyertai himpunan tersebut.

Gerombolan pemimpin pembangkang berkumpul seawal 9 pagi di Dataran Merdeka tanpa menghiraukan prosedur operasi standard (SOP) dengan tiada penjarakkan sosial dan duduk berhimpit-himpit antara satu sama lain.

Untuk rekod, Kuala Lumpur dan Selangor merupakan dua negeri yang mencatatkan kes harian tertinggi Covid-19 dan kapasiti hospital di Lembah Klang juga berada pada tahap kritikal, ia memandangkan jumlah pesakit yang semakin bertambah.

Petugas barisan hadapan juga sudah mengalami keletihan dan kelesuan kerana pertambahan kes yang meningkat setiap hari.


Keputusan PRN penentu hayat kerajaan PH-BN, kata penganalisis

Kelangsungan kerajaan Pakatan Harapan (PH)-Barisan Nasional (PH-BN) bergantung kepada sama ada UMNO akan memenangi kerusi dalam pilihan raya enam negeri yang dijangkakan pada Ogos depan.

Sekiranya parti itu memenangi kerusi, maka ia akan kekal dengan kerajaan perpaduan, kata penganalisis politik, Azeem Fazwan Ahmad Farouk dari Pusat Penyelidikan Dasar dan Kajian Antarabangsa USM

“Tetapi, jika mereka kalah teruk (dalam PRN), maka mereka mungkin mahu menggunakan strategi lain.”

Menurutnya UMNO akan tewas jika menarik diri daripada kerajaan perpaduan.

“Tetapi, mereka mungkin mahu mempertimbangkan semula pakatan dengan (DAP dan PH) di peringkat negeri atau Persekutuan pada PRU akan datang,” katanya menurut FMT.

Sementara itu, penganalisis politik dari Universiti Sains Malaysia (USM), Azmil Tayeb berkata tidak kira UMNO atau PH, kedua-duanya tidak mampu memutuskan kerjasama kerana mereka saling memerlukan untuk terus berkuasa.

Beliau berkata, PH memerlukan UMNO untuk membentuk kerajaan stabil, manakala UMNO pula perlu berada dalam kerajaan bersama PH untuk mengakses kementerian dan syarikat berkaitan kerajaan.

“Bagi UMNO, bersekutu dengan PH lebih baik daripada Perikatan Nasional (PN) kerana ia akan menjadi ‘ahli peringkat ketiga’ dalam gabungan itu, di mana ia perlu bersaing untuk kerusi dan sumber sama dengan PAS dan Bersatu yang lebih dominan,” katanya.

PAS dan Bersatu, yang merupakan rakan kerjasama dalam PN, memenangi 74 kerusi pada PRU15, manakala UMNO hanya berjaya menguasai 26 kerusi.

Minggu lalu, bekas Naib Presiden UMNO, Datuk Seri Ismail Sabri Yaakob memberi amaran berhubung keretakan dalam “kahwin paksa” dengan PH, selepas pemimpin UMNO bertelagah secara terbuka dengan DAP.

Pemimpin UMNO dan DAP bertelagah mengenai pendirian UMNO dengan pengundi Melayu dan sokongan UMNO terhadap pengampunan diraja untuk bekas Perdana Menteri, Datuk Seri Najib Razak, yang sedang dipenjarakan kerana rasuah.

Azmil berkata, kerajaan perpaduan akan bertahan sehingga tamat penggal selagi Presiden UMNO, Datuk Seri Ahmad Zahid Hamidi dapat mengekalkan penguasaannya dalam parti itu.


2,256 kes baharu, tiga kematian

Jumlah jangkitan baharu Covid-19 di seluruh negara dalam tempoh 24 jam semalam (Jumaat, 21 Oktober 2022), turun sedikit kepada 2,256, berbanding 2,561 kes yang dilaporkan pada Khamis, kata Kementerian kesihatan (KKM) hari ini.

Daripada jumlah itu, 2,250 adalah kes tempatan, manakala enam lagi kes import.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,877,387 kes, dengan 4,814,421 pesakit telah sembuh, termasuk 1,363 yang pulih semalam.

Menurut data laman sesawang Github KKM, daripada jumlah kes baharu itu, 1,634 kes melibatkan individu yang telah menerima suntikan dos penggalak; 426 kes (penerima dua dos); 188 kes (individu tidak divaksinasi); dan lapan kes (individu belum lengkap divaksinasi).

Sementara itu, data laman sesawang KKMNOW pula menunjukkan sehingga kini 26,526 kes masih aktif, meningkat berbanding 25,636 kes yang dilaporkan sehingga Khamis.

Daripada jumlah itu, 25,425 pesakit masih menjalani kuarantin di rumah (24,483 pesakit pada Khamis); 1,054 dirawat di hospital, turun berbanding 1,102 pada Khamis.

Seramai 47 pesakit dimasukkan ke unit rawatan rapi (51 Khamis), dengan 17 daripadanya memerlukan alat bantuan pernafasan (23 Khamis).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, tiga pesakit meninggal dunia akibat komplikasi Covid-19 semalam, termasuk satu kematian di luar fasiliti kesihatan atau brought in death (BID).

Dua daripada kematian itu dilaporkan di Negeri Sembilan, termasuk satu BID, dan satu kes lagi adalah di Selangor.

Untuk rekod, Malaysia kali pertama mencatatkan kes kematian akibat Covid-19 ialah pada 17 Mac 2020 dan sehingga kini jumlah angka korban adalah sebanyak 36,440 kes.

Daripada jumlah yang dilaporkan itu, sebanyak 7,751 kes adalah kematian BID.


Saksi kes Guan Eng arah peguam dapatkan semula RM19 juta ‘wang imuniti’

Saksi utama pendakwaan dalam perbicaraan kes rasuah bekas Ketua Menteri Pulau Pinang Lim Guan Eng memberitahu Mahkamah Sesyen hari ini bahawa beliau telah mengarahkan peguamnya untuk mendapatkan semula sejumlah RM19 juta daripada ahli perniagaan G Gnanaraja.

Menurut Pengarah Eksekutif Kanan Consortium Zenith Construction Sdn Bhd Datuk Zarul Ahmad Mohd Zulkifli, wang yang dibayar kepada Gnanaraja adalah sebagai pertukaran untuk menggugurkan siasatan rasuah yang sedang dijalankan berhubung projek terowong dasar laut Pulau Pinang selepas lelaki itu menipunya.

Beliau membuat pendedahan itu apabila pihak pembelaan memintanya menjelaskan surat tuntutan (LOD) untuk pemulangan wang itu dan jika secara jelas menyatakan bahawa RM19 juta itu akan “dipegang sebagai amanah” oleh Gnanaraja atas kerja perundingan yang dilakukan.

Zarul Ahmad, yang merupakan saksi pendakwaan ke-23, sebelum ini memberitahu mahkamah bahawa dia telah membayar RM19 juta kepada penipu yang mendakwa mempunyai kuasa, sebagai pertukaran untuk siasatan digugurkan.

Gnanaraja dinyatakan oleh Zarul Ahmad sebagai seorang penipu.

Ketika disoal siasat peguam Guan Eng, Gobind Singh Deo, Zarul Ahmad berulang kali menyatakan beliau hanya mahu wang itu dikembalikan.

“Saya tidak ingat perkataan yang tepat tetapi itulah intipatinya. Intinya adalah saya mahu wang saya dikembalikan.

“Tujuan wang itu adalah untuk memberi kepada Gnanaraja untuk kononnya diserahkan kepada perdana menteri (ketika itu Datuk Seri Najib Razak),” kata Zarul Ahmad menurut MalayMail.

Gnanaraja dikatakan mempunyai hubungan rapat dengan Najib.

Apabila dicadangkan bahawa RM19 juta itu diberikan kepada Gnanaraja untuk dipegang sebagai amanah seperti yang dinyatakan dalam LOD, Zarul Ahmad memberitahu mahkamah bahawa dia tidak dapat mengingati perkataan yang tepat dan mengulangi bahawa dia hanya mahu wangnya dikembalikan.

Geram dengan jawapan Zarul Ahmad yang tidak berubah, Gobind meminta saksi menjawab soalannya secara langsung sama ada RM19 juta itu diberikan kepada Gnanaraja untuk dipegang secara amanah.

Zarul kemudiannya memberitahu Gobind untuk bertanya kepada Shahrul Hamidi & Haziq – firma guaman yang dia bekerja dan menyediakan perkhidmatan LOD pada masa itu.

“Kamu kena tanya peguam saya. Saya hanya memberitahu peguam saya bahawa saya mahu wang saya dikembalikan,” kata Zarul Ahmad sambil menambah bahawa dia dimaklumkan bahawa Gnanaraja tidak menjawab surat-suratnya.

Hari ini, saksi itu juga berkata dia tidak tahu tentang keterangan Gnanaraja kepada penyiasat di mana saksi itu menafikan menipu dan mengancamnya.

Zarul Ahmad sebelum ini memberi keterangan bahawa Gnanaraja telah mengancamnya dengan pendakwaan jenayah berhubung penglibatannya dalam projek terowong dasar laut Pulau Pinang.

Pengerusi DAP itu menghadapi pertuduhan pindaan menggunakan jawatannya sebagai ketua menteri Pulau Pinang ketika itu untuk menerima rasuah RM3.3 juta dalam membantu syarikat milik Zarul Ahmad itu mendapatkan projek pembinaan bernilai RM6,341,383,702.

Kesalahan itu didakwa dilakukan di Pejabat Ketua Menteri Pulau Pinang di tingkat 28 Komtar, George Town antara Januari 2011 dan Ogos 2017.

Bagi pertuduhan pindaan kedua, Lim didakwa meminta daripada Zarul Ahmad 10 peratus daripada keuntungan yang akan diperoleh syarikat itu sebagai penghargaan untuk mendapatkan projek berkenaan.

Guan Eng didakwa melakukan kesalahan ini berhampiran Hotel The Gardens, Lingkaran Syed Putra, Mid Valley City di Kuala Lumpur, pada Mac 2011.

Ahli politik DAP yang kedua-duanya Ahli Parlimen Bagan dan ADUN Air Putih itu turut menghadapi dua lagi pertuduhan menyebabkan dua bidang tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai hubungan dengan projek terowong dasar laut itu.

Dia didakwa melakukan kesalahan itu di Jabatan Tanah dan Galian Pulau Pinang di tingkat 21 Komtar pada 17 Februari 2015 dan 22 Mac 2017.


Imigresen siasat kes menteri buat kecoh di KLIA

Jabatan Imigresen Malaysia (JIM) sudah memulakan siasatan terhadap kekecohan yang melibatkan seorang menteri di Lapangan Terbang Antarabangsa Kuala Lumpur (KLIA), petang semalam.

Ketua Pengarahnya, Datuk Ruslin Jusoh berkata siasatan dijalankan secara menyeluruh merangkumi semua aspek berkaitan.

“Maklum balas laporan berita berkenaan insiden kekecohan di KLIA melibatkan orang kenamaan yang menuntut imigresen bebaskan pelawat dari China dari Tindakan Notis Tolak Kemasukan (NTL)

JIM merujuk laporan berita yang diterbitkan oleh sebuah portal berita atas talian bertajuk ‘EKSKLUSIF: Menteri buat kecoh di KLIA tuntut pelawat China ditahan imigresen dibebaskan’ yang diterbitkan pada 29 Jun 2023 yang kemudiannya berita tersebut dipetik oleh beberapa agensi media yang lain.

“Jabatan ini telah mengambil tindakan serta-merta memulakan siasatan ke atas dakwaan kejadian yang dilaporkan dalam berita tersebut,” katanya dalam satu kenyataan, petang ini.

Sehubungan dengan itu, pihaknya meminta orang ramai memberikan ruang agar siasatan dapat dijalankan dengan telus.

Beliau juga meminta orang ramai tidak membuat sebarang spekulasi atau provokasi yang boleh menggganggu siasatan.

Hari ini, BebasNews melaporkan seorang seorang menteri bertindak menceroboh masuk balai ketibaan antarabangsa di KLIA, petang semalam gara-gara ingin ‘menyelamatkan’ wanita warga China yang dinafikan daripada memasuki negara ini.

Mengulas lanjut, Muhamad Akmal menegaskan menjawat sebagai menteri bukan tiket untuk beliau melakukan apa saja.

“Menteri bukan bermakna kamu boleh melakukan apa sahaja, menteri bermakna kamu perlu bekerja dan melaksanakan amanah rakyat bukan sebaliknya,” katanya,

Menurut laporan itu, menteri berkenaan yang mendapat tahu mengenai tahanan itu telah ke KLIA dan memasuki dewan ketibaan tanpa memohon pas.

“Bila dihalang, dia menggunakan kuasa menterinya dan marah Polis Bantuan KLIA dan pegawai imigresen kerana mahu menyelamatkan wanita warga China itu yang ditahan memasuki negara semasa tiba semalam,” dakwa satu sumber portal tersebut.

Ketika diminta mengulas kejadian itu, Menteri Pengangkutan, Anthony Loke hanya mengatakan masih belum menerima laporan berkait kejadian itu.


PM solat Jumaat di Sepang, singgah makan nasi ayam

Perdana Menteri Datuk Seri Anwar Ibrahim hari ini singgah di Medan Selera Taman Putra Perdana di sini bagi menikmati juadah tengah hari, nasi ayam Hainan sebelum bersolat Jumaat.

Anwar yang berbaju Melayu berwarna ungu tiba di medan selera berkenaan pada kira-kira 12.40 tengah hari dan menikmati hidangan nasi ayam Hainan hasil air tangan pemilik gerai, Shafeek Affendi Abdul Malik, yang telah mengusahakan perniagaan terbabit selama 15 tahun, menurut laporan Bernama.

Anwar turut menyapa para pelanggan yang sedang menikmati makanan tengah hari di medan selera berkenaan dan pelanggan memanfaatkan peluang bertemu pemimpin negara itu dengan berswafoto sebagai tanda kenang-kenangan.

Usai menjamu selera bersama Menteri Besar Selangor Datuk Seri Amiruddin Shari, Anwar beramah mesra dengan Shafeek Affendi sebelum bergerak ke Masjid Taman Putra Perdana, yang terletak kira-kira tiga kilometer dari premis makanan itu.

Shafeek Affendi, 51, yang berasal dari Taiping, Perak menyifatkan kehadiran Anwar ke gerai beliau sebagai suatu pengalaman amat berharga kerana belum pernah menyajikan menu jualan beliau kepada mana-mana pemimpin negara.

“Saya rasa sangat teruja apabila diberitahu perdana menteri akan singgah makan di gerai saya. Alhamdulillah ada pemimpin nombor satu ingin merasa air tangan saya.

“Hari ini melakar sejarah bagi saya. Saya tidak pernah bersua muka dengan Anwar tetapi hari ini (teruja) dapat sediakan makanan tengah hari untuk perdana menteri kita,” katanya yang mula mempelajari cara memasak nasi ayam Hainan pada 1993.


Kes rasuah VLN Zahid, bekas SUB KDN terima 26,000 riyal dari ‘Wan Badak’

Bekas Setiausaha Bahagian (SUB) Hal Ehwal Imigresen, Kementerian Dalam Negeri (KDN) hari ini memberitahu Mahkamah Tinggi Shah Alam bahawa beliau menerima 26,000 Riyal daripada pengarah Ultra Kirana Sdn Bhd (UKSB), Wan Quoris Shah Wan Abdul Ghani (Wan Badak) ketika mereka berada di Arab Saudi.

Perkara itu dinyatakan oleh Datuk Shahril Ismail ketika sesi pemeriksaan balas oleh peguam Datuk Ahmad Zaidi yang mewakili Datuk Seri Ahmad Zahid Hamidi pada perbicaraan terhadap bekas Timbalan Perdana Menteri itu dalam kes rasuah Visa Luar Negara (VLN), menurut laporan Bernama.

Ketika ditanya Ahmad Zaidi, adakah beliau ada menerima tunai dalam mata wang Arab Saudi 26,000 Riyal daripada ‘Wan Badak’, saksi itu menjawab: “Ada, tetapi tujuan untuk menukar duit.”

Ahmad Zaidi: Saya rujuk satu dokumen yang telah dibekalkan oleh pendakwaan kepada kami (pembelaan) dalam bundle 51A berkenaan kes ini, rujuk dokumen (buku 555 atau buku ‘faraid’) yang telah dirampas pihak Suruhanjaya Pencegahan Rasuah Malaysia (SPRM).

“Ia pada November 2015, bersesuaian dengan apa yang Datuk beritahu tadi, Datuk pergi mengerjakan umrah. Ada mencatatkan ‘Mode cash kepada Wan Badak, Jumlah 26,000 Riyal, remark Syahril SUB’. Ini catatan Wan Quoris, Datuk setuju?

Shahril: Setuju.

Ahmad Zaidi: Bila datuk mula terlibat dengan proses lanjutan kontrak UKSB, boleh saya katakan dari mula surat itu dihantar ?

Shahril: Ya, dari mula ia (surat) dihantar.

Shahril turut bersetuju dengan Ahmad Zaidi bahawa beliau ada menerima wang RM14,000 daripada Wan Quoris Shah pada 25 Okt 2016 iaitu tarikh sama surat tersebut dihantar kepada bahagiannya.

Bagaimanapun beliau menafikan beberapa transaksi berjumlah antara RM19,000 dan RM28,000.

Sebelum ini, media ada melaporkan SPRM ada merampas satu buku ‘faraid’ milik UKSB yang merekodkan pembayaran kepada pihak tertentu.

Ditanya Ahmad Zaidi lagi, di dalam dokumen sama (buku ‘faraid’) menyatakan ‘remark cash RM100,000 dan RM50,000 kepada KJ’, beliau menjawab “Ya”.

Ahmad Zaidi: KJ itu Khairy Jamaluddin, yang sekarang Menteri Kesihatan?

Shahril: Ya

Ahmad Zaid: Ia juga menyatakan 70,000 SGD kepada FM. FM merujuk kepada Foreign Minister?

Shahril: Tidak pasti

Semasa pemeriksaan semula oleh Timbalan Pendakwa Raya Datuk Raja Rozela Raja Toran, Shahril menjelaskan beliau ke Arab Saudi selepas dipanggil seorang bekas pegawai KDN yang juga merupakan orang kampungnya.

“Di situ ada sekali Wan Quoris Shah, masa itu saya memang mahu mengerjakan umrah. Wan Quoris Shah tawarkan kepada saya, jika saya mahu menukar mata wang Riyal.

“Saya beranggapan untuk ditukar, saya membawa RM10,000 untuk menukar dengan Riyalnya tetapi dia enggan mengambil wang saya,” katanya.

Ditanya Raja Rozela, adakah wang 26,000 Riyal itu berkaitan dengan kontrak-kontrak UKSB atau kerja-kerja rasmi? Shahril menjawab: “Tidak, kerana ketika itu saya baru sahaja masuk (KDN).”

Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung 10 Mei depan.


Tommy Thomas tak didesak pun letak jawatan selepas gugur pendakwaan

Bekas Peguam Negara semasa era kerajaan Pakatan Harapan (PH) tidak didesak letak jawatan walaupun menggugurkan kes pendakwaan terhadap pemimpin mereka, kata Ahli Parlimen (MP) Baling Datuk Seri Abdul Azeez Abdul Rahim.

Azeez membidas blok pembangkang yang tidak berpuas hati dengan keputusan mahkamah kononnya berpihak kepada pemimpin UMNO dalam keputusan dibuat institusi terbabit, baru-baru ini.

“Semasa PH memerintah, pada waktu itu Sepang (Mohamed Hanipa Maidin) (PH-AMANAH) (menjadi Timbalan Menteri (Undang-Undang), mengapa ia (15 kes digugurkan) berlaku, kenapa ada berat sebelah pada hari ini.

“Kita tahu kes rasuah, antaranya membabitkan Bagan (Lim Guna Eng), (Naib Presiden PKR), Rafizi (Ramli) dan banyak lagi yang dilepaskan (mahkamah), namun kami ketika itu sebagai pembangkang menghormati keputusan Peguam Negara dan mahkamah sebab kita ada undang-undang, kita mesti patuh.

“Kenapa hari ini pembangkang memanipulasi atas segala keputusan dibuat, malah meminta Peguam Negara meletak jawatan. Pada zaman mereka, bila (kes) ditarik, kami tidak pula suruh letak jawatan,” katanya di Dewan Rakyat hari ini.

Jelasnya, semasa PH menjadi kerajaan terdapat 15 kes mahkamah digugurkan, antaranya membabitkan pemimpin mereka semasa pentadbiran pakatan itu.

“Ahli UMNO dikenakan pembunuhan karakter dan ‘didoktrin’ yang kami ini adalah kluster mahkamah, sedangkan apabila 15 kes digugurkan, tidak pula kami katakan mereka kluster mahkamah,” katanya lagi.

Beberapa kes melibatkan pemimpin UMNO terlepas di mahkamah, antaranya membabitkan bekas Ketua Menteri Sabah, Tan Sri Musa Aman dan terbaharu MP Pontian, Datuk Seri Ahmad Maslan.


2,375 kes baharu, 3 kematian

Sebanyak 2,375 jangkitan baharu Covid-19 di seluruh negara dalam tempoh 24 jam semalam (Khamis, 15 September 2022), turun berbanding 2,431 kes pada Rabu.

Jumlah kes baharu itu termasuk 11 kes import, menurut laman sesawang CovidNOW Kementerian Kesihatan (KKM) yang dikemas kini pagi tadi.

Jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,813,702 kes, dengan 4,750,198 pesakit telah sembuh, termasuk 1,466 pesakit pulih semalam.

Daripada jumlah jangkitan baharu semalam, 1,659 kes melibatkan individu yang telah menerima suntikan dos penggalak vaksin Covid-19, diikuti 490 kes (penerima dua dos); 220 kes (individu tidak divaksinasi); dan 6 kes (individu yang belum lengkap divaksinasi).

KKM juga memaklumkan sehingga kini, sebanyak 27,205 kes masih aktif, meningkat berbanding 26,299 yang dicatat pada Rabu.

Jumlah itu termasuk, 25,912 pesakit yang masih menjalani kuarantin di rumah (25,024 pada Rabu); dan lapan pesakit ditempatkan di PKRC (tujuh pada Rabu).

Jumlah pesakit yang dirawat di hospital juga meningkat sedikit kepada 1,232, berbanding 1,206 pesakit pada Rabu, manakala jumlah pesakit yang dirawat di unit rawatan rapi turun kepada 53 orang berbanding 62 pesakit pada Rabu, dengan 41 daripadanya memerlukan alat bantuan pernafasan (40 pada Selasa).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan tiga pesakit meninggal dunia akibat komplikasi Covid-19 semalam, dengan semua kematian itu dilaporkan di fasiliti kesihatan.

Semua kes kematian itu dilaporkan di Kelantan, Kuala Lumpur dan Selangor.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,299 kes, termasuk 7,713 kes brought in death (BID).

Selain itu, KKM juga melaporkan sejak Program Imunisasi Covid-19 Kebangsaan (PICK) dilancarkan hingga semalam, lebih 72.318 juta dos vaksin telah diberikan kepada populasi Malaysia, termasuk rakyat asing.

Daripada jumlah itu, 28,098,246 melibatkan dos pertama; 27,502,399 (dos kedua); 16,228,368 (penggalak pertama); dan 489,895 (penggalak kedua).


Ketua Menteri Pulau Pinang kata projek PSI akan diteruskan

Kerajaan Negeri Pulau Pinang hanya akan memulakan projek Tambakan Laut Selatan Pulau Pinang (PSI) selepas Pelan Pengurusan Alam Sekitar (EMP) diluluskan Jabatan Alam Sekitar (JAS).

Ketua Menteri Chow Kon Yeow berkata EMP akan mengambil masa kira-kira dua bulan dan seterusnya projek PSI dijangka dapat dijalankan pada suku ketiga tahun ini, menurut laporan Bernama.

“Mengikut amalan biasa, EMP dijangka tidak mengambil masa panjang seperti kelulusan penilaian kesan alam sekitar (EIA) dan ia (kelulusan EMP) diuruskan di peringkat negeri, mengikut amalan biasa EMP boleh diluluskan dalam masa mungkin dua bulan, dijangka bolehlah (lulus) sebab setiap agensi pun ada petunjuk prestasi utama (KPI) yang perlu dipatuhi.

“Misalnya, satu permohonan memerlukan satu jawapan kepada permohonan dan lazimnya dalam tempoh itu perlu diberi jawapan atau kelulusan kepada apa yang disebut itu.

“Dalam peringkat ini, jika JAS merasakan EMP yang bakal kita kemukakan masih tidak lengkap, mereka boleh beri maklum balas dan kita akan semak dan tambah baik sehingga EMP dipatuhi, kita juga terbuka dengan proses tersebut,” katanya kepada pemberita di sini hari ini.

Chow berkata demikian ketika diminta mengulas kenyataan Perdana Menteri Datuk Seri Anwar Ibrahim, yang menjelaskan bahawa kelulusan EIA yang dikeluarkan JAS bukanlah keputusan muktamad membenarkan aktiviti tambakan di lokasi dicadangkan.

Terdahulu, Chow yang juga Ahli Parlimen Batu Kawan menghadiri Majlis Rumah Terbuka Aidilfitri Parlimen Batu Kawan dan Kadun Bukit Tambun di Taman Tangling, di sini hari ini.

Mengulas lanjut, Chow berkata kelulusan EIA sudah muktamad dengan 71 syarat perlu dipatuhi dan kerajaan negeri komited untuk memastikan kesemua syarat yang ditetapkan dipatuhi bagi melancarkan proses kelulusan EMP.

Katanya sebelum keputusan dibuat, banyak siri mesyuarat teknikal diadakan oleh agensi-agensi berkaitan bagi memberi maklum balas kepada laporan yang jururunding sediakan.

“Kita akan bentangkan cadangan bagaimana untuk mematuhi syarat-syarat berkenaan dan banyak siri mesyuarat teknikal diadakan. Ia bertujuan untuk agensi-agensi berkaitan memberi maklum balas kepada laporan yang jururunding kita sediakan.

“Kita juga akan minta pakar kaji bagaimana nak tunaikan kerana 71 syarat itu sebenarnya bukan perkara baharu dan telah pun dirundingkan di peringkat teknikal, tetapi kita akan muktamadkan bagi memastikan proses kelulusan EMP lancar,” kata Chow.

Chow pada Rabu mengumumkan bahawa EIA bagi projek PSI telah mendapat kelulusan bersyarat daripada JAS Putrajaya dalam surat bertarikh 11 April dan kelulusan EIA itu merupakan kelulusan berasaskan 71 syarat ditetapkan termasuk keperluan meneruskan pelaksanaan Pelan Pengurusan Impak Sosial (SIMP) dan Pelan Induk Pengimbangan Ekologi (PEOM) projek berkenaan.

PSI merupakan projek pembangunan tiga pulau buatan berkeluasan kira-kira 1,700 hektar di perairan Permatang Damar Laut berdekatan Bayan Lepas, namun projek itu mendapat bantahan komuniti nelayan dan pertubuhan bukan kerajaan (NGO) alam sekitar kerana didakwa akan merosakkan ekosistem laut.


PH Perak bangga dapat bekerjasama dengan UMNO, tak hirau pengundi

Kejayaan Pakatan Harapan (PH) bekerjasama dengan UMNO di Perak sangat membanggakan, kata Pengerusi negeri itu, Datuk Seri Dr Mujahid Yusof.

Mujahid berkata PH begitu teruja dan bangga apabila UMNO sanggup menerima mereka dalam membentuk kerajaan negeri di Perak dan tidak memilih Perikatan Nasional (PN), ia walaupun dilihat wujud manipulasi terhadap pengundi sepanjang tempoh berkempen Pilihan Raya Umum Ke-15 (PRU-15) sebelum ini.

“Politik sempit hanya sesuai untuk pemimpin-pemimpin yang meletakkan diri mereka pada tahap picisan,” katanya dipetik laporan Sinar Harian.

Until rekod, gabungan PH terdapat DAP dan Amanah sera PKR di dalamnya.

Jelasnya, PH dan UMNO tidak mengamalkan politik sempit demi membentuk kerajaan negeri Bersama-sama dan mengakui terdapat perjanjian yang ditandatangani antara PH dengan Barisan Nasional (BN) untuk mewujudkan kerajaan negeri secara bersama itu.

Pada Isnin, Pengerusi BN Perak, Datuk Seri Saarani Mohamad mengangkat sumpah jawatan sebagai Menteri Besar Perak selepas PH bersetuju untuk menerima BN sebagai rakan gabungan bagi membentuk kerajaan negeri.

Gabungan 24 kerusi Dewan Undangan Negeri (DUN) dari PH dan sembilan lagi kerusi dari BN membolehkan kerajaan negeri Perak terbentuk selepas Perikatan Nasional (PN) yang memenangi 26 kerusi pada PRU-15 lalu tidak mempunyai cukup majoriti menubuhkan kerajaan.


Covid-19: Lebih 180,000 kanak-kanak di AS dijangkiti minggu lalu

Jangkitan Covid-19 dalam kalangan kanak-kanak di Amerika Syarikat (AS) telah mencecah satu tahap yang tidak pernah berlaku sejak musim sejuk lalu, kata laporan terbaharu Akademi Pediatrik dan Persatuan Hospital Kanak-Kanak negara itu.

Sehingga 19 Ogos lalu, lebih 4.59 juta kanak-kanak telah disahkan positif Covid-19 sejak penularan wabak berkenaan tahun lalu, kata laporan itu.

Lebih 180,000 kes dilaporkan dalam tempoh seminggu lalu, mencapai tahap lonjakan Covid-19 musim sejuk sebelumnya, katanya.

Menurut laporan itu, setelah menurun pada awal musim panas, kes kanak-kanak meningkat secara eksponen, dengan peningkatan empat kali ganda pada bulan lalu, meningkat dari sekitar 38,000 kes pada minggu yang berakhir 22 Julai hingga 180,000 pada minggu lalu.

“Pada masa ini, kes teruk jangkitan Covid-19 jarang terjadi pada kanak-kanak.

“Bagaimanapun, terdapat keperluan mendesak untuk mengumpulkan lebih banyak data mengenai kesan pandemik jangka panjang pada kanak-kanak, termasuk cara virus itu boleh membahayakan kesihatan fizikal jangka panjang mereka yang dijangkiti, serta kesannya terhadap kesihatan emosi dan mental,” kata laporan itu.

Peningkatan jangkitan dalam kalangan kanak-kanak itu muncul setelah 48.4 peratus daripada populasi AS belum menerima sepenuhnya suntikan vaksin Covid-19, ketika purata jangkitan harian meningkat lebih 151,000 kes, menurut data dikeluarkan Pusat Kawalan dan Pencegahan Penyakit (CDC) AS.

Pakar kesihatan prihatin terhadap kes dalam kalangan kanak-kanak tatkala pelajar telah kembali ke sekolah, dengan banyak peraturan tidak mewajibkan pemakaian pelitup muka dan ramai yang belum divaksin.

Sebelum ini Pentadbir Ubat-Ubatan dan Makanan (FDA) AS meluluskan vaksin Pfizer untuk kegunaan penuh (bukan lagi kecemasan) kepada remaja berusia 16 tahun ke atas.

Moderna pula telah menghantar permohonan kepada FDA pada Rabu bagi mendapatkan kelulusan penuh pemberian vaksin kepada individu berusia 18 tahun dan ke atas.

Moderna mengatakan pihaknya telah meminta keutamaan daripada agensi tersebut untuk melakukan semakan. Vaksin Moderna kini tersedia di bawah kebenaran penggunaan kecemasan untuk individu yang berumur 18 tahun ke atas. Syarikat itu mula menyerahkan data untuk kelulusan FDA pada Jun lalu.

Namun, kanak-kanak di bawah 16 tahun masih belum diluluskan sepenuhnya untuk menerima vaksin Covid-19. Kebenaran yang diberikan hanya untuk penggunaan kecemasan meliputi remaja 12 tahun ke atas.

Kanak-kanak berusia 5 hingga 11 tahun adalah kumpulan seterusnya yang layak untuk menerima vaksin Covid-19 dan kebenaran penggunaan kecemasan yang dikemas kini dari FDA akan menjadikan sekurang-kurangnya 28 juta kanak-kanak – mewakili 9% populasi AS – layak untuk menerima vaksin, menurut data Persekutuan yang diperoleh CNN.

Tetapi proses pengesahan vaksin untuk kumpulan umur tersebut mungkin tidak akan selesai sehingga akhir tahun ini, kata Pakar Bedah Umum AS, Dr Vivek Murthy.

Jangkaan masa adalah masalahnya, kerana penularan varian Delta yang lebih mudah menjangkiti semakin meningkat. Cuaca sejuk kering pada musim sejuk memudahkan lagi virus untuk merebak dalam kalangan kanak-kanak di dalam kelas, kata anggota jawatankuasa penasihat FDA, Dr Paul Offit.

“Anda akan mempunyai sekumpulan orang yang rentan sepenuhnya dalam satu tempat. Ianya bukan resepi yang bagus,” katanya.

Katanya walaupun pemberian vaksin untuk kanak-kanak lebih baik, adalah penting bagi pakar kesihatan untuk meluangkan masa mereka memastikan vaksin diuji dengan ketat dan selamat.

“Kami bertindak secepat mungkin. Tidak mudah untuk melakukannya dengan pantas ketika anda berbicara tentang melakukan ujian vaksin secara besar-besaran,” kata Offit. – Agensi


Polis nafi mesej amaran jenayah kanak-kanak jalanan

Polis Diraja Malaysia (PDRM) menafikan mesej kononnya pasukan keselamatan itu dan Kementerian Dalam Negeri (KDN) mengeluarkan notis amaran berhubung aktiviti jenayah yang menggunakan kanak-kanak jalanan, seperti yang tular di media sosial.

Ketua Komunikasi Korporat PDRM ACP A Skandaguru berkata mesej tersebut mendakwa, terdapat pihak menggunakan kanak-kanak jalanan yang memegang kertas tertulis alamat rumah mereka sebagai taktik, untuk meraih bantuan bagi dihantar pulang.

Menurutnya, mesej tersebut turut mendakwa individu yang membantu kanak-kanak itu akan dibunuh, organ dicuri dan dirogol.

“PDRM mengesahkan mesej yang ditularkan adalah palsu dan tidak pernah dikeluarkan KDN atau PDRM.

“Semakan juga mengesahkan tiada sebarang laporan polis diterima berkaitan insiden jenayah seperti yang ditularkan,” katanya dalam kenyataan malam ini.

Beliau berkata orang ramai diingatkan untuk tidak mudah percaya dan terpengaruh dengan sebarang mesej tidak berasas.

Skandaguru turut menasihatkan orang ramai yang berhadapan dengan situasi seperti mesej yang tular itu, untuk membawa kanak-kanak terbabit ke balai polis berhampiran untuk tindakan lanjut.